title: Hiidenmaa (maakunta)

text: Hiidenmaan maakunta (myös Hiiden maakunta, ) on Viron maakunta maan länsiosassa. Sen hallinnollinen keskus on Kärdlan kaupunki. Maakunta koostuu Hiidenmaan saaresta sekä muutamista pienistä saarista.


title: Hiidenmaa (maakunta)

text: Hiidenmaan maakunta on vuoden 2017 kuntauudistuksen jälkeen koostunut yhdestä kunnasta, Hiidenmaan kunnasta. Maakunnan väkiluku oli vuoden 2018 alussa 9 580.


title: Hiidenmaa (maakunta)

text: Hiidenmaan maakunnassa oli vuoden 2017 lokakuuhun asti neljä kuntaa: Emmaste, Hiiu, Käina ja Pühalepa. Hiiun kunta syntyi vuoden 2014 alussa, kun Kõrgessaaren kunta ja Kärdlan kaupunki yhdistyivät Hiiun kunnaksi. Tällöin Kärdlasta tuli Hiiun kunnan osa, epäitsenäinen kaupunki (). Kuntien väestö on muuttunut seuraavasti:


title: Hiidenmaa (maakunta)

text: Vuonna 2011 Hiidenmaalla oli 8 482 asukasta, joista 8 356 (98,5 %) oli virolaisia, 61 (0,7 %) venäläisiä ja 64 (0,8 %) muita kansallisuuksia.


title: Hiidenmaa (maakunta)

text: Hiidenmaan, Läänemaan ja Saarenmaan maakunnat muodostavat Viron riigikogun vaalien vaalipiirin numero 5 (Valimisringkond Nr 5 Hiiu-, Lääne- ja Saaremaa), josta valitaan yhteensä kuusi kansanedustajaa Viron 101-jäseniseen parlamenttiin.


title: Hiidenmaa (maakunta)

text: Maakunnan teollisuudenaloja ovat puu-, elintarvike-, muovi- ja elektroniikkateollisuus. Näiden lisäksi maakunnassa työllistää kuljetusala ja matkailu.


title: Lentopallon miesten SM-sarjakausi 1974–1975

text: Lentopallon miesten mestaruussarjassa kaudella 1974–1975 pelattiin kymmenen joukkueen kaksinkertainen sarja, jossa kolme viimeistä putosi sarjasta ja vain yksi joukkue nousi tilalle. Mestaruuden voitti sarjanousija Pieksämäen NMKY. Mestaruus ratkesi kärkijoukkueiden kohdatessa päätöskierroksella Pieksämäellä. Ratkaisu näytti jo siirtyvän uusintaotteluun Kisan voitettua kaksi ensimmäistä erää, mutta lopulta Pieksämäen NMKY voitti ottelun ja Suomen mestaruuden erin 3-2(6-15,14-16,15-6,15-5,15-7).


text: Uusinta suorasta putoamisesta: Palloiluseura Arsi - Porin Pyrintö 3-2 (15-3,10-15,15-9,7-15,15-8)


text: Hyvinkään Ponteva ja Porin Pyrintö putosivat suoraan. Haminan Arsi ja Lahden Kimmo karsintaan, jossa Arsi putosi.


text: Sarjaan nousi Lautta-Pojat.


text: Mestarit: Jouko Juvonen, Jussi Katainen, Reino Kosonen, Pauli Leikas, Seppo Nousiainen, Jouni Parkkali, Hannu Roimainen, Matti Rotinen. Valmentaja Aimo Pulkkinen.


title: Jerusalem (maalaus)

text: Jerusalem on Anitra Lucanderin (1918-2000) öljymaalaus kankaalle, 37,5 × 50,5 cm, vuodelta 1960. Ester ja Jalo Sihtolan taidesäätiö lahjoitti sen Ateneumin taidemuseolle vuonna 2001.


title: Jerusalem (maalaus)

text: Anitra Lucanderille visuaalinen tunne-elämys oli tärkeä. Hänen maalauksensa syntyivät niiden pohjalta. Taide edusti hänelle myös ikuisuusarvoja ja siksi hän työskenteli perehtyäkseen vanhoihin kulttuureihin ennen maalaamista. "Jerusalem" on mosaiikkimainen työ, jonka osia ovat hiekka, kalkki, vihreä kasvusto ja taivaan sini. Lucander teki monia matkoja ja onkin mitä todennäköisempää että teoksen perusainekset ovat kehittyneet matkoilla saaduista vaikutteista. Maalauksen rakenteellisuudessa on yhtymäkohtia myös Paul Kleen kaupunkikuviin.


title: Lentopallon miesten SM-sarjakausi 1975–1976

text:
Lentopallon miesten mestaruussarjassa kaudella 1975–1976 pelattiin kahdeksan joukkueen nelinkertainen sarja, jossa viimeiseksi sijoittunut joukkue putosi suoraan sarjasta ja yksi joukkue nousi tilalle. Lisäksi viimeistä edellinen joutui karsimaan sarjapaikastaan. Mestaruuden voitti Pieksämäen NMKY. Karhulan Rateko lopetti lentopallotoimintansa ja sen tilalla pelasi Karhulan Veikot.
Mestaruus ratkesi kärkijoukkueiden kohdatessa sarjan päätöskierroksella Vammalassa 28. maaliskuuta, jolloin Kisa hävisi Pieksämäen "Namikalle" 0-3 (5-15,15-17,9-15). Kisan voitto olisi siirtänyt ratkaisun uusintaotteluun.


text: Sarjaan nousi Rantaperkiön Isku. Lahden Kimmo säilyi sarjassa voitettuaan karsinnassa Helsingin Eliten 3-1 ja 3-0.


text: Mestarit: Jouko Juvonen, Jussi Katainen, Reino Kosonen, Ari Kuikka, Pauli Leikas, Jouni Parkkali, Matti Rotinen, Otto Sivonen, Ahti Toivanen. Valmentaja Reino Kosonen


title: Eduard von Toll

text: Eduard Gustav von Toll (, 14. maaliskuuta 1858 Tallinna – 1902 Itä-Siperian meri) oli Venäjän palveluksessa toiminut baltiansaksalainen geologi ja naparetkeilijä, joka teki useita tutkimusmatkoja Pohjoiselle jäämerelle. Hän kuului vapaaherralliseen von Toll -aatelissukuun ja opiskeli Tarton yliopistossa eläintiedettä. Von Toll teki 1880-luvulta alkaen useita tutkimusmatkoja varsinkin Uuden-Siperian saarille. Vuosina 1900–1902 hän johti sinne suuntautunutta Venäjän tiedeakatemian tukemaa retkeä, jonka yhtenä päämääränä oli löytää Sannikovin maana tunnettu oletettu saari, jonka tutkimusmatkailija Jakov Sannikov väitti nähneensä 1800-luvun alussa. Vietettyään "Zarja"-aluksella kaksi talvea Uuden-Siperian saarten seudulla ankarissa olosuhteissa, von Toll matkasi keväällä 1902 reellä retkikuntansa kolmen miehen kanssa silloin huonosti tunnetulle Bennettinsaarelle. "Zarja" ei päässyt suunnitelmien mukaan hakemaan heitä kesällä, eikä heitä enää sen jälkeen nähty; he kuolivat ilmeisesti syksyllä 1902 yrittäessään vaeltaa jalkaisin takaisin mantereelle. Seuraavana vuonna pelastusretkikunnat löysivät joitakin von Tollin retkikunnan tavaroita, mutta eivät heidän jäännöksiään.


title: Eduard von Toll

text: Eduard von Tollilla oli myös suomalaisia sukujuuria. Hänen äitinsä äidin äiti oli Kerimäen Haapalassa 9. heinäkuuta 1770 syntynyt Maria Eleonora Rebitzer os. Brotherus.


title: Rantapuut

text: Rantapuut on Sigrid Schaumanin (1877-1979) toistaiseksi ajoittamaton öljytyö kankaalle, 40 × 27 cm. Ateneumin taidemuseo osti sen kokoelmiinsa vuonna 1995.


title: Rantapuut

text: "Rantapuut" on maalattu todennäköisesti 1950-luvulla joko Italiaan tai Ranskan Rivieralle Mentoniin suuntautuneella matkalla. Korkean iän saavuttanut Sigrid Schauman oli tuolloin jo seitsemissäkymmenissä. Schaumanille tärkeää oli maalausaiheen aiheuttama aistimus, joka johti valon tutkimiseen ja väripigmenttien sekoittamisen välttelyyn jolloin värien kirkkaus lisääntyi.


title: Google Drive

text: Google Drive on Googlen tarjoama pilvipalvelu, johon sisältyy 15 gigatavua ilmaista tallennustilaa. Palveluun on liitetty Googlen aiempi Google Docs -palvelu.


title: Google Drive

text: Google Drive julkistettiin 25. huhtikuuta 2012. Samalla Google Docs muutettiin Google Driveksi. Suomen alueella palvelu alkoi toimia 26. maaliskuuta.


title: Google Drive

text: Google Drivea voi käyttää tietokoneelta, selaimelta tai mobiililaitteilta. Tietokonesovellus on ladattavissa Windowsilla ja Macintoshille. Myös Linux-versio on tulossa. Mobiiliversio on saatavilla Androidille ja iOS:lle. Selainversiota voi käyttää miltä tahansa selaimelta, mutta parhaiten tuettuja ovat Chrome, Firefox, Safari ja Internet Explorer.


title: Google Drive

text: Google Drive tarjoaa käyttäjilleen 15 gigatavua ilmaista tallennustilaa, jota on mahdollista ostaa lisää 16 teratavuun asti. Tiedostoja voi käyttää myös ilman verkkoa, jos ne on ladattu käytettäväksi offline-tilaan.


title: Google Drive

text: Palvelua on kritisoitu siitä, että sen ehtojen mukaan Google saa oikeudet sille tallennettujen sisältöjen edelleen levittämiseen. Lisäksi pidetään ongelmallisena, että muokattavat tiedostot tulee muuttaa tuettuun muotoon.


title: Lentopallon miesten SM-sarjakausi 1976–1977

text: Lentopallon miesten mestaruussarjassa kaudella 1976–1977 pelattiin kahdeksan joukkueen nelinkertainen sarja, jossa viimeiseksi sijoittunut joukkue putosi suoraan sarjasta ja yksi joukkue nousi tilalle. Lisäksi viimeistä edellinen joutui karsimaan sarjapaikastaan. Mestaruuden voitti Pieksämäen NMKY.


text: Sarjaan nousi Raision Loimu. Kuopion Sale säilyi sarjassa karsittuaan Helsingin Eliten kanssa. Ottelut päättyivät 3-1 ja 1-3. Sale säilyi eräpisteiden perusteella.


title: Markku Huhtanen

text: Markku Huhtanen (24. tammikuuta 1976 – 13. maaliskuuta 2006) oli suomalainen jääpalloilija ja jalkapalloilija.


title: Markku Huhtanen

text: Suomessa Huhtanen edusti koko uransa porilaista Narukerää, jossa hän voitti Suomen mestaruuden vuonna 1999. Hän pelasi yhteensä 13 poikien ja nuorten maaottelua. Vuonna 1994 Huhtanen valittiin Suomen parhaaksi juniorijääpalloilijaksi. Viiden Narukerässä pelatun kauden jälkeen hän siirtyi vuodeksi Norjan pääsarjaan Elitserieniin oslolaiseen IF Readyn joukkueeseen. Seuraavaksi kaudeksi Huhtanen palasi jälleen Narukerään. Vuonna 2004 hän siirtyi Ruotsin toiseksi korkeimmalle sarjatasolle I Divisioonaan Ljusdals BK:n riveihin.


title: Markku Huhtanen

text: Markku Huhtanen kuoli liikenneonnettomuudessa Magalufin kaupungissa Mallorcalla maaliskuussa 2006. Hän jäi auton yliajamaksi suojatiellä. Ljusdals BK oli vielä edellisenä päivänä pelannut ratkaisevan karsintaottelun pääsarjassa säilymisestä Kalixia vastaan. Huhtanen oli ollut Ljusdalille voitokkaasti päättyneissä karsinnoissa joukkueensa parhaita pelaajia, tehden kahdessa ottelussa neljä maalia.


title: Markku Huhtanen

text: Huhtanen pelasi myös jalkapalloa Musan Salaman riveissä Suomen Kakkosessa. Vuonna 1997 hän edusti FC Jazzia viidessä Veikkausliigan ottelussa.


title: Japanin 25. armeija

text: Japanin 25. armeija oli Japanin asevoimien yhtymä toisessa maailmansodassa.


title: Japanin 25. armeija

text: Kenraaliluutnantti Tomoyuki Yamashitan komentama armeija oli sijoitettu Japanin julistaessa sodan liittoutuneille Indokiinaan, Hainanin saarelle ja Kantoniin. Siihen kuulunut 56. divisioona oli edelleen Japanissa, mistä se siirrettiin 16. helmikuuta osaksi Burmassa olevaa 15. armeijaa. Armeijan loput divisioonat keisarillinen kaartindivisioona sekä 5. ja 18. divisioona vastasivat Malesian, Singaporen, Brittiläisen Borneon sekä Singaporen valtauksen päätyttyä Sumatran eteläosien valtaamisesta. Armeijaan oli liitetty maavoimien 3. ilma-armeijakunta (354 lentokonetta) ja sen tukena oli eteläisen laivaston osastoja sekä laivaston 22. lennoston lentokoneet. Laivaston lennostoon kuuluivat Mihoron ja Genzan lentorykmentit, joissa kummassakin 48 kevyttä pommikonetta sekä sen lisäksi sillä oli käytössään laivaston 21. lennostoon kuulunut osasto Kanoyan lentorykmentistä (42 pommikonetta). 22. lennoston esikunnan alaisuudessa oli vielä 36 hävittäjää ja kuusi tiedustelukonetta eli laivaston ilmavoimilla oli armeijan tukena kaikkiaan 180 lentokonetta.


title: Japanin 25. armeija

text:
Armeijaa kuljettaneen laivasto-osaston mukana olivat lisäksi vesilentokoneiden emälaivat "Kimikawamaru", "Sanyomaru" ja "Sagaramaru", joilla oli yhteensä 30 vesilentokonetta, jotka soveltuivat tiedustelu- ja tulenjohtotehtäviin.
25. armeijan esikunta (kenraaliluutnantti T. Yamashita)


title: Henk Grol

text: Hindrik Harmannus Arnoldus ”Henk” Grol (s. 14. huhtikuuta 1985 Veendam) on hollantilainen judoka. Hän on olympia- ja MM-mitalisti.


title: Henk Grol

text: Grol voitti 81 kg:n painoluokan alle 20-vuotiaiden Euroopan-mestaruuden 2003. Hän sai saman ikäluokan EM- ja MM-kilpailuissa pronssia 90-kiloisten sarjassa 2004.


title: Henk Grol

text: Grol kilpaili alle 100 kg:n painoluokassa vuosina 2007–2016. Hän voitti 2008 EM-kultaa Lissabonissa ja sai Pekingin olympialaisissa pronssia. Hän saavutti 2009 käydyissä Rotterdamin MM-kilpailuissa hopeaa häviten finaalin Kazakstanin Maksim Rakoville. 2010 Grol voitti jälleen MM-kilpailuissa hopeaa häviten finaalin yukolla Japanin Takamasa Anaille. Henk Grol saavutti vuosina 2009 ja 2010 myös EM-hopeaa.


title: Henk Grol

text: Grol saavutti Lontoon olympialaisissa 2012 pronssia alle 100 kg:n sarjassa. Seuraavana vuonna hän sai Lukas Krpálekin jälkeen hopeaa Budapestin EM-kilpailuissa. Rio de Janeiron MM-kilpailuissa hän hävisi loppuottelussa Elkhan Mammadoville. Bakun Euroopan kisoissa 2015 hän sai pronssia 90 kg.


title: Henk Grol

text: Grol voitti alle 100 kg:n Euroopan-mestaruuden Kazanissa 2016 kukistettuaan loppuottelussa belgialaisen Toma Nikiforovin. Hän sai EM-pronssia yli 100 kg:n sarjassa Tel Avivissa 2018.


title: Henk Grol

text: Grol on saavuttanut Masters-, Grand Slam- ja Grand Prix -kilpailuissa kuusi turnausvoittoa, neljä kakkossijaa ja neljä kolmossijaa. Maailmancupeissa ja Continental Open -kilpailuissa hänellä on kolme voittoa ja neljä kolmossijaa.


title: Jaakko Hautavainio

text: Jaakko Hautavainio on kuvitteellinen poliisi elokuva- ja kirjasarja Vareksessa. Hän on statukseltaan komisario ja on yksityisetsivä Jussi Vareksen hyvä ystävä. Elokuvissa häntä esittää Ilkka Heiskanen lukuun ottamatta elokuvaa "V2 – Jäätynyt enkeli", jossa häntä esitti Jope Ruonansuu.


title: Postitie Hämeessä

text: Postitie Hämeessä on Werner Holmbergin maalaus vuodelta 1860.


title: Postitie Hämeessä

text: Ihannekuvamaisessa maalauksessa postikärryt ajavat metsän läpi mutkaisella tiellä. Teos on tehty Düsseldorfissa, jossa pohjolan kesytön luonto oli tuolloin suosittua. Tapana oli myös kuvata maisemia yksityiskohtaisesti sekä romanttiseen tapaan tunteisiin vedoten. Luonnokset tehtiin maastossa, mutta varsinainen maalaus ateljeessa. Ulkoilmamaalaukseen viittaa "Postitien" valonkäyttö.


title: Postitie Hämeessä

text:
"Postitie Hämeessä" hankittiin ensin Helsingin yliopiston piirustussaliin kaksi vuotta valmistumisensa jälkeen, mutta se siirrettiin Ateneumiin vuonna 1905.
__notoc__
"Postitie Hämeessä" on ollut suosittu viittauskohde taiteessa. Muun muassa Marko Lampisuo on tehnyt maalausta kommentoivia grafiikan töitä.


title: Skoolaaminen

text: Skoolaaminen tarkoittaa juomalasien yhteen kilistelyä, usein jonkin asian juhlistamiseksi. Se suoritetaan yleensä "maljan kohottamisen" yhteydessä. Tapa tunnetaan jo viikinkien ajoilta, ja sen suomenkielinen nimitys tulee ruotsin kielen sanasta "skål", joka tarkoittaa maljaa tai pääkalloa.


title: Skoolaaminen

text: Skoolaaminen suoritetaan yleensä juhlan alussa, kun lasit ovat täysinäisiä yleensä kuohuviinistä tai jostain muusta juhlavasta alkoholijuomasta. Juhlissa skoolaaminen on hillittyä, mutta epämuodollisessa tilanteessa, esimerkiksi olutravintolassa, kolpakoita voidaan kalauttaa yhteen railakkaastikin.


title: Skoolaaminen

text: Skoolaamisen yhteydessä huudahdetaan usein tietty sana. Yleisimpiä huudahduksia eri maissa ovat:


title: Thaimaan valtaus

text: Thaimaan valtaus oli Japanin 8. joulukuuta 1941 suorittama sotatoimi toisessa maailmansodassa, jonka seurauksena Japani miehitti Thaimaan. Huolimatta Thaimaan eteläosissa käydyistä kiivaista taisteluista sota päättyi aselepoon jo muutamaa tuntia myöhemmin. Maata hallinnut Plaek Phibunsongkhramin johtama kansallismielinen hallitus liittoutui akselivaltojen ja Japanin kanssa avaten rajat Japanin miehitysjoukoille. Thaimaa julisti sodan Yhdysvalloille 25. tammikuuta 1942, mutta suurlähettiläs kieltäytyi toimittamasta julistusta eteenpäin. Tämän jälkeen Japani hyökkäsi Thaimaan kautta Britannian siirtomaihin Malaijaan ja Burmaan. Myöhemmin liittoutuneet onnistuivat pysäyttämään japanilaisten etenemisen ja työntämään miehitysjoukot pois vallatuilta alueilta. Liittoutuneet valloittivat Thaimaan vuonna 1945.


title: Thaimaan valtaus

text: Vallatakseen Malesian ja Burman Japanin sotilasjohto tarvitsi Thaimaan satamia, rautateitä ja lentokenttiä. Thait eivät kuitenkaan olleet suostuvaisia japanilaisten vaatimuksille. Thaimaa oli itsenäinen valtio ja se oli juuri kukistanut Vichyn Ranskan Ranskan–Thaimaan sodassa. Thaimaan armeija oli taisteluvalmiudessa. Tappioiden välttämiseksi japanilaisille oli ensiarvoisen tärkeää, että maihinlaskua ei vastuttettaisi.


title: Thaimaan valtaus

text: Japanin hallitus aloitti salaiset neuvottelut Thaimaan hallituksen kanssa. Tällöin vaikutti siltä, että akselivallat olisivat voittamassa sotaa Euroopassa. Lokakuussa 1940 Thaimaan diktaattori Phibunsongkhram antoi salaisen suullisen lupauksen tukea Japanin invaasiota Malesiaan. Vastineeksi tästä salaisesta liitosta Japani lupasi Burman Shan maakunnan ja Thaimaan briteille 1909 luovutetut provinssit Malesiassa.


title: Thaimaan valtaus

text: Phibun ei kuitenkaan ollut kovinkaan lojaali lupaustaan kohtaan jos olosuhteet muuttuisivat. Vuonna 1941 hän tiedusteli briteiltä ja amerikkalaisilta mahdollisuuksia sotilaalliseen tukeen, jos invaasio Thaimaahan toteutuisi. Kumpikaan maa ei antanut takuita, vaikkakin Britannian pääministeri Winston Churchill kannatti julkisen varoituksen antamista Japanille Itä-Aasian maiden suojelusta.


title: Thaimaan valtaus

text: Tämä häiritsi japanilaisten suunnitelmia ja he eivät saaneet aikaan sopimusta läpikulusta. Lopulta kenraali Hisaichi Terauchi teki päätöksen miehityslaivueen siirtymisestä Thaimaan alueelle heidän suostumuksellaan tai ilman sitä.


title: Ihanteellinen maisema

text: Ihanteellinen maisema on Werner Holmbergin maalaus vuodelta 1860.


title: Ihanteellinen maisema

text: Maalauksen vasemmassa laidassa olevien koivujen takaa avautuu pastoraalinäkymä, jossa istuu yksinäinen paimentyttö lehmien ympäröimänä.


title: Ihanteellinen maisema

text: Maisema on peräisin Norjasta, Holmbergin häämatkalta Ringerikessä. Aihetta kuitenkin pidetään suomalaisena, ja sen nimenä on ollut myös "Suomalainen maisema, vanhoja korkeita koivuja kasvava".


title: Carola Kinasha

text: Carola Kinasha on tansanialainen laulaja.


title: Carola Kinasha

text:
Carola Kinasha syntyi kahdeksanlapsiseen perheeseen Longidon kylässä, lähellä Kenian rajaa. Carolan isä soitti haitaria, hänen veljensä soittivat pianoa, urkuja sekä kitaraa ja hänen äitinsä lauloi kylän kuorossa Carolan ollessa lapsi. Kinasha on suorittanut opintonsa Dar es Salaamin yliopistossa.
1980-luvun lopulla Carola Kinasha lauloi yhtyeessä Shada. Kinasha lauloi myös vuonna 1987 usean tunnetun tansanialaisen muusikon Watafiti-nimisenä yhteistyöprojektina levytetyllä Umoja levyllä. Vuonna 2007 Kinasha julkaisi toisen levynsä nimeltä Maono, joka tarkoittaa visiota. Carola Kinasha esiintyi vuonna 2009 Mwamba Ngoma nimisessä elokuvassa, joka kertoo aidsista tansanialaisen musiikin kautta.


title: Carola Kinasha

text: Carola Kinasha tunnetaan työstään muusikoiden oikeuksien eteen Tansaniassa. Hän on myös aktiivisesti kampanjoinut musiikinopetuksen palauttamisen eteen tansanialaisessa koulujärjestelmässä. Vuonna 2002 hänet palkittiin Etelä-Afrikassa MA Africa Awards-gaalassa työstään musiikinopetuksen hyväksi.


Jääkiekon nuorten maailmanmestaruuskilpailut 1997 pelattiin Sveitsissä 26. joulukuuta 1996 - 4. tammikuuta 1997. Maailmanmestaruuden voitti Kanada.


title: Jääkiekon nuorten maailmanmestaruuskilpailut 1997

text: Pääsarjan kisat


title: Toccata ja fuuga d-molli

text: Toccata ja fuuga d-molli, BWV 565, on yksi maailman kuuluisimmista urkuteoksista, jonka on säveltänyt Johann Sebastian Bach.


title: Toccata ja fuuga d-molli

text: Ranskalainen musiikintutkija André Pirro on esittänyt teokselle seuraavan kuvauksen: "Salama välähtää, ukkonen jyrisee, se vyöryy pelottavana murtosointuna syvän jalkioäänen yläpuolella; myrskytuulta, rakeita, olemme keskellä täyttä rajumyrskyä. Vasta fuuga herättää kirkkaan rauhan tunteen, mutta sekin on vain tyyntä uuden draamallisen myrskyn edellä, joka johtaa sävellyksen järkyttävään loppunousuun."


title: Hemtex

text: Hemtex on ruotsalainen kauppaketju, joka on perustettu vuonna 1973. Hemtex myy kotikäyttöön käytettäviä tekstiilejä. Vuoden 2017 alussa ketjuun kuului 158 myymälää, joista 136 sijaitsi Ruotsissa, 17 Suomessa ja viisi Virossa. Näistä myymälöistä 142 oli Hemtex-konsernin omistuksessa ja 16 toimi franchising-periaatteella.


title: Hemtex

text: Hemtex-ketjun perusti 14 itsenäistä kodintekstiilikauppiasta vuonna 1973. Yhtenäisen myymäläkonseptin ketju otti käyttöön vuonna 1982, ja vuoteen 1990 mennessä Hemtex oli kasvanut 60 myymälän ketjuksi. Yhtiön franchising-toiminta käynnistyi 2000, ja seuraavana vuonna Hemtex-ketju rantautui Suomeen. Skandiasta tuli Hemtexin suuromistaja vuonna 2004, ja yhtiö listautui Tukholman pörssiin 6. lokakuuta 2005. Kansainvälinen laajentuminen jatkui vuonna 2007, kun Hemtexin ensimmäiset myymälät Virossa avautuivat.


title: Hemtex

text: Hemtex ajautui talousvaikeuksiin 2000-vuosikymmenen loppupuolella, ja vuoden 2010 lopulla yhtiö kertoi karsivansa tuolloin yli 200 myymälänsä verkostoa Pohjoismaissa selvästi. Suomen myymälöitä yhtiö vähensi lähes puolella. Vuoden 2010 aikana Hemtex myös lopetti toimintansa Norjassa ja Tanskassa.


title: Hemtex

text: Vuonna 2009 Hemtexistä tuli Hakon Investin (nykyään ICA Gruppen) tytäryhtiö, ja 23. lokakuuta 2015 lähtien se on ollut ICA Gruppenin kokonaan omistama tytäryhtiö.


title: Verkkotallennustila

text: Verkkotallennustila on tavallisesti Internetissä tarjottu tietokonepalvelintila, jonne voi tallentaa tiedostoja. Tällä tavalla voidaan varmistaa tiedostojen säilyminen. Joitain verkkotallennustiloja tarjotaan pienehköllä tallennustilalla maksutta, kun taas suurehkoista tiloista tulee maksaa erikseen lisäpalveluna.


title: Verkkotallennustila

text: Suosituilla sähköpostipalveluilla, kuten Hotmaililla voi saada verkkotallennustilan, kuten Windows Live SkyDriven tai Googlella Google Driven.


title: Verkkotallennustila

text: Verkkotallennustiloja voidaan käyttää myös keskenään käytettävien laitteiden tiedostojen ajantasaistamiseen laitteiden kesken. Synkronointipalveluja tarjoavat mm. tietokoneen ja matkapuhelimen kesken Nokia Ovi Suite. Käyttöjärjestelmissä Ubuntulla on verkkotallennustilanaan Ubuntu One.


title: Verkkotallennustila

text: Monialustainen verkkotallennuspalvelu on Dropbox, jonka käyttöohjelmia on saatavissa Androidille, BlackBerrylle, iPhonelle, iPadille, Linuxille ja Mac OS X:lle.


title: Verkkotallennustila

text: Verkkotallennustiloja toteutetaan nykyään pilvipalveluna, jolloin verkkotallennustilan tiedot voivat olla useammalla kuin yhdellä palvelimella. Maksuttomien verkkotallennustilojen koko voi vaihdella Dropboxin 5 Gb:stä Windows Live SkyDriven 25 Gb:iin.


title: Verkkotallennustila

text: Verkkotallennustila voidaan toteuttaa myös Internetin ulkopuolella omassa intranetissä.


title: Twin City Festivals

text: Twin City Festivals eli Twinkkarit on vuosittain heinäkuussa Torniossa järjestettävä kaupunkifestivaali. Kaupunkifestivaalin tuottajana on toiminut ravintolayrittäjä Reijo Angeria. Vuonna 2014 festivaalin järjestää ensimmäistä kertaa MagnumLive ja tuottajana toimii Kari Hoikka. Kesän 2014 esiintyjäkiinnityksiä ovat muun muassa Cheek, Jenni Vartiainen, Anna Abreu, Suvi Teräsniska, Jari Sillanpää, Egotrippi ja JVG.


title: Hiitti

text: Hiitti on rap-yhtye Kuningas Pähkinän ja Setä Tamun 25. huhtikuuta 2012 julkaisema EP. Se julkaistiin vain internetissä Palmupuistikko.fi -sivustolla ladattavana mp3-tiedostona. Kappaleesta "In the Heat of the Night" on julkaistu musiikkivideo.In the Heat of The Night -musiikkivideo


title: Hiitti

text: Hiitti -EP:n lataussivu


title: Bangarang

text: Bangarang on yhdysvaltalaisen elekronista musiikkia tekevän Skrillexin neljäs EP, joka julkaistiin loppuvuonna 2011.


title: Bangarang

text: Albumi debytoi Suomen virallisen singlelistan sijalla 12.


title: Islands Bryggen metroasema

text: Islands Brygge on Kööpenhaminan metron linjan M1 asema Islands Bryggen kaupunginosassa Tanskan pääkaupungissa Kööpenhaminassa. Asema on maanalainen ja sijaitsee Amagerin saarella joukkoliikenteen maksualueella 1.


title: Islands Bryggen metroasema

text: Islands Bryggen asema on avattu vuonna 2002. Aseman vieressä on Kööpenhaminan yliopiston humanististen tieteiden tiedekunnan kampusalue. Metrojunia liikennöi Kööpenhaminan keskustan kautta Vanløseen ja vastakkaiseen suuntaan Vestamageriin.


title: Kestävyyssukkulajuoksu

text: Kestävyyssukkulajuoksu tai kestävyyssukkulajuoksutesti tai piip-testi (, ) on juoksukuntotesti, jolla mitataan maksimaalista kestävyyttä. Se on yleensä sisätiloissa (liikuntasalissa) suoritettava aerobisen ja anaerobisen kestävyyden mittari. Siinä juostaan 20 metrin matkaa edestakaisin yhä nopeammin aina uupumukseen saakka. Testiä tahdittaa äänite, jonka äänimerkit antavat luvan lähteä aina seuraavalle sukkulalle. Juoksuvauhdin nopeutuessa alkavat huonokuntoisimmat karsiutua, koska eivät ehdi ajoissa seuraavaan käännökseen.


title: Kestävyyssukkulajuoksu

text: Kestävyyssukkulajuoksu on nykyisin koululaisten aerobisen peruskestävyyden ensisijainen mittausmenetelmä ja myös yksi Eurofit–testipatterin testeistä.


title: Kestävyyssukkulajuoksu

text: Sukkulajuoksun aloitusvauhti on 8 km/h. Äänimerkkien ilmaisema vauhti nopeutuu minuutin välein 0,5 km/h kerrallaan. Kääntymisviivalla käännyttäessä toisen jalan on kosketettava kääntymisviivaa. Jos juoksija ehtii kääntymisviivalle ennen äänitteeltä tulevaa seuraavan sukkulan aloitusmerkkiä, hänen täytyy odottaa tätä merkkiä ennen uuden sukkulan aloittamista.


title: Kestävyyssukkulajuoksu

text: Testin suorittamista varten tarvitaan tasainen ja pitäväpintainen vähintään 22 metriä pitkä alue. Yhdensuuntaiset kääntymisviivat piirretään tai merkitään teipillä 20 metrin etäisyydelle toisistaan. Lisäksi merkitään kontrolliviivat 3 m ennen kumpaakin kääntymisviivaa. Jokaiselle juoksijalle merkitään kääntymisviivoille keiloin tai muuten vähintään metrin levyinen juoksurata.


title: Kestävyyssukkulajuoksu

text: Mikäli äänimerkki kuuluu ennen kuin juoksija on ehtinyt kääntymisviivalle, tulee hänen käydä viivalla kääntymässä ja pyrittävä sitten ehtimään seuraavalle kääntöpaikalle hyväksyttävästi. Kun juoksija myöhästyy kahden perättäisen sukkulan ajalta kääntöpaikalta niin, ettei hän ehdi äänimerkin kuuluessa kontrolliviivalle saakka, suoritus keskeytetään. Tulokseksi tulee juostujen sukkuloiden lukumäärä, johon ei sisällytetä keskeytykseen johtanutta sukkulaa eli toista perättäistä virheellistä suoritusta.


title: Kestävyyssukkulajuoksu

text: Testin kehitti Luc Léger Montréalin yliopistossa 1980-luvulla. Suomeen ja erityisesti lasten ja nuorten kuntotestaukseen sitä ovat soveltaneet Tero Viljanen, Simo Taimela ja Urho Kujala tutkimuksessaan "Koululaisten fyysinen aktiivisuus, kestävyyskunto ja ponnistuskorkeus".


title: Corey Quirk

text: Corey Quirk (s. 3. heinäkuuta 1986 Brockton, Massachusetts, Yhdysvallat) on yhdysvaltalainen jääkiekkoilija, joka pelaa Tanskan Metal Ligaenin SønderjyskE Ishockeyssa. Hän toimii joukkueen varakapteenina. Quirkin vahvuuksiin kuuluu luistelu, pelinlukutaito ja työmoraali. Hänen heikkouksiinsa kuuluu pieni koko ja kaksinkamppailut.


title: Corey Quirk

text: Quirk pelasi kauden 2004–2005 USHL-joukkue Waterloo Black Hawksissa, jonka paras syöttäjä hän oli 26 syötöllään. Vuodet 2005–2009 Quirk kävi Massachusetts-Amherstin yliopistoa. Hänet valittiin ensimmäisen kautensa 2005–2006 päätteeksi Hockey Eastin akateemiseen tähdistökentälliseen. Quirk ylsi joukkueensa sisäisen maalipörssin kärkeen kausina 2006–2007 ja 2007–2008, joista jälkimmäisellä kaudella hän nousi UMass-Amherstin varakapteeniksi. Viimeisellä kaudellaan 2008–2009 Quirkista tuli joukkueen kapteeni. Saman kauden lopulla hän pelasi 11 AHL-ottelua Albany River Ratsissa.


title: Corey Quirk

text: Kaudeksi 2009–2010 Quirk siirtyi San Jose Sharksin organisaatioon. Hän pelasi koko kauden kuitenkin sen farmijoukkue Worcester Sharksissa. Heinäkuussa 2010 Quirk teki vuoden mittaisen jatkosopimuksen joukkueen kanssa. Kahden Worcesterissa vietetyn kauden jälkeen hän siirtyi kaudeksi 2011–2012 Eurooppaan ja Saksan toiseksi korkeimmalla sarjatasolla 2. Bundesligassa pelaavaan Starbulls Rosenheimiin. Quirk oli tehoilla 18+42=60 joukkueen paras pistemies ja syöttäjä. Hän sijoittui koko sarjan pistepörssissä neljänneksi ja syöttöpörssissä toiseksi. Quirk oli Rosenheimin paras pistemies ja syöttäjä myös kevään 2012 pudotuspeleissä tehoilla 10+14=24 ja hän jakoi myös joukkueen sisäisen maalipörssin voiton Patrick Asselinin kanssa. Rosenheim eteni 2. Bundesligan finaaleihin saakka, mutta hävisi Landshut Cannibalsille.


title: Corey Quirk

text: Huhtikuussa 2012 Quirk teki kaksivuotisen sopimuksen SM-liigajoukkue JYPin kanssa. Hän jäi kuitenkin vähälle peliajalle osaksi NHL:n työsulun takia ja teki 25 ottelussa tehot 1+6=7. Quirk haki pelituntumaa myös yhdeksän Mestis-ottelun verran JYP-Akatemiasta. Tammikuussa 2013 hän purki yhteisymmärryksessä sopimuksensa JYPin kanssa ja siirtyi loppukauden kattaneella sopimuksella Saksan DEL-liigassa pelaavaan Hannover Scorpionsiin.


title: Corey Quirk

text: Quirk jatkoi kaudella 2013–2014 pelejään vuoden mittaisella sopimuksella Tanskan AL-Bank Ligaenin SønderjyskE Ishockeyssa. Hän jakoi tehoilla 25+31=56 koko liigan pistepörssin toisen sijan joukkuetoverinsa Brent Waltonin kanssa. Quirk sijoittui myös kevään 2014 pudotuspelien pistepörssissä toiseksi tehoilla 10+8=18. Hän voitti kauden päätteeksi Tanskan-mestaruuden ja valittiin Metal Ligaenin tähdistökentälliseen. Toukokuussa 2014 Quirk teki vuoden mittaisen jatkosopimuksen SønderjyskE:n kanssa. Kaudella 2014–2015 hän nousi joukkueen varakapteeniksi ja oli tehoilla 27+31=58 SønderjyskE:n paras pistemies ja maalintekijä. Quirk sijoittui koko Metal Ligaenin maalipörssissä neljänneksi ja pistepörssissä viidenneksi. Hän voitti myös kevään 2015 pudotuspelien tehotilaston lukemalla +20. Quirk voitti kauden päätteeksi taas Tanskan-mestaruuden ja valittiin tähdistökentälliseen.


title: Corey Quirk

text: Quirkin pikkuveli Ryan on pelannut myös jääkiekkoa.


title: Muravlenko

text: Muravlenko () on Jamalin Nenetsian autonomisen piirikunnan eteläosissa Luoteis-Siperiassa sijaitseva öljyntuotannon synnyttämä teollisuuskaupunki ja piirikunnan alainen kaupunkipiiri. Muravlenko sijaitsee linnuntietä 80 kilometriä Jamalin Nenetsian suurimpiin kaupunkeihin kuuluvasta Nojabrskista luoteeseen ja 480 kilometriä pääkaupunki Salehardista kaakkoon. Vuoden 2010 väestönlaskennan mukaan Muravlenkon asukasluku oli 33 391.


title: Muravlenko

text: Taajama perustettiin Neuvostoliiton öljyministeriön päätöksellä soiselle, mutta öljyrikkaalle Länsi-Siperian alueelle 10. huhtikuuta 1982. Tavoitteena oli pumpata esiin Sutorminskojen ja Muravlenkon hiilivetyesiintymiä. Vuoden 1984 alussa alueella asui jo 1 600 henkeä. Täsä vaiheessa taajamassa oli asuntojen ohella työmaaruokala, kauppa, terveysasema, puhelinkeskus ja tv-kameraryhmä. Taajamalle valittiin oma neuvosto, mikä paikallisesti tulkitaan myös kaupungin perustamiseksi. Varsinaisen aluehallinnon alaisen kaupungin aseman se sai 1990. Sittemmin kaupungin palvelutarjonta on täydentynyt muun muassa ekologisella museolla, lasten taidekoululla, alkuperäisväestölle tarkoitetulla koululla (sisäoppilaitos), ammattikoululla, koreografiakoululla, kolmen ylemmän oppilaitoksen sivutoimipisteellä, ortodoksisella kirkolla ja moskeijalla.


title: Muravlenko

text: Muravlenkosta on maantieyhteys muun muassa etelään Hanti-Mansian Surgutiin, kaakkoon Nojabrskiin ja pohjoiseen Novyi Urengoihin. Kaupunkiin ei johda rautatietä.


title: Wallander – Veriside

text: Veriside () on Wallander-elokuvasarjan yhdestoista elokuva. Ystadin venesatamasta löytyy vene, jonka hytissä on paljon verta. Poliisit epäilevät, että veneessä on murhattu nainen, jonka ruumis on sitten viety muualle. Tutkimukset johtavat poliisit maatilalle, jossa nainen on säilyttänyt hevostaan. Yksi tilan asukkaista on Linda Wallanderin tuttava vuosien takaa.


title: Erast Parmasto

text: Erast Parmasto (28. lokakuuta 1928 Nõmme, Viro – 24. huhtikuuta 2012) oli virolainen sienitieteilijä, biotieteilijä ja kasvitieteilijä ja oli Viron eläin- ja kasvitieteen tutkimuslaitoksen (Zooloogia ja Botaanika Instituut, ZBI) johtaja.


title: Erast Parmasto

text: Parmasto tuli ZBI:n palvelukseen 1950 ja toimi sen johtajana 1985–1990. Hän perusti vuonna 1950 sienikokoelman, johon on vuosien myötä kertynyt 160 000 näytettä, joista 37 000 on hänen itsensä keräämiä.


title: Erast Parmasto

text: Parmasto julkaisi akateemisen uransa aikana yli 150 tutkielmaa ja 200 artikkelia, ja hänen julkaisujaan hyödynnetään Virossa tieteen populaarijulkaisuissa samoin kuin akateemisissa aikakauskirjoissa. Mykologian asiantuntemuksensa vuoksi hän sai lempinimen "Seenevana" eli "Sieniukko". Hänet tunnetaan sienitieteen alalla Virossa erityisesti sienilajien tietokannan perustajana ja laajentajana. Hän oli ensimmäisen vironkielisen biosystematiikan oppikirjan tekijä.


title: Erast Parmasto

text: Parmasto oli Viron luonnontieteellisen seuran puheenjohtaja 1973–1976 ja vuodesta 1988 sen kunniajäsen. Vuosina 1973–1981 hän oli Viron tiedeakatemian kemian, geologian ja biologian osaston tieteellinen sihteeri. 1987–1995 hän oli Tarton yliopiston kasvitieteen ja ympäristötieteen professori.


title: Erast Parmasto

text: Parmasto oli Viron biotieteiden yliopiston maatalous- ja ympäristötieteiden laitoksen mykologian osaston vanhempi tutkija. Parmaston on saanut elämäntyöstään runsaasti julkisia tunnustuksia.


title: Suomen 1. divisioona (1918–1939)

text: 1. divisioona oli Suomen puolustusvoimien yhtymä, joka perustettiin sisällissodan päätyttyä ja se lakkautettiin talvisodan alettua, jolloin divisioona muodosti suojajoukkojen 1. prikaatin.


title: Suomen 1. divisioona (1918–1939)

text: Divisioonan perustamisesta annettiin määräys 8. kesäkuuta 1918, jolloin sen muodostajaksi määrättiin eversti Birger Åkerman. Sen tehtäväksi määrättiin Helsingin, Suomenlinnan ja Santahaminan vartiointi.


title: Suomen 1. divisioona (1918–1939)

text: Divisioonan vahvuudeksi määritettiin kolme jalkaväkirykmenttiä: Suomen valkoinen kaarti, Karjalan kaartin rykmentti ja Helsingin jalkaväkirykmentti. Kussakin rykmentissä piti olla neljä pataljoonaa (perustettaessa vain kolme), tiedonanto- ja miinanheittäjäkomppania. Divisioonaan kuuluisi lisäksi pionieripataljoona n:o 1, Uudenmaan rakuunarykmentti n:o 1 ja tykistörykmentti n:o 1.


title: Suomen 1. divisioona (1918–1939)

text: Åkermanin käytössä olivat jo perustettujen rykmenttien lisäksi sodan aikaiset ja edelleen kotiuttamatta olevat Loviisan, Varsinais-Suomen ja Pohjois-Pohjanmaan rykmentit, joilla piti täydentää jo olemassa olevia rykmenttejä.


title: Suomen 1. divisioona (1918–1939)

text: Helsingin vartiopataljoonasta muodostettiin 21. syyskuuta 1918 Helsingin etappipataljoona, joka liitettiin divisioonaan. 23. elokuuta divisioonan rykmentit nimettiin uudelleen Valkoisen kaartin rykmentiksi, Itämeren jalkaväkirykmentti 1:ksi. Elokuun lopulla siirrettiin Karjalan kaartin rykmentti 2. divisioonaan, josta siirrettiin rykmentin tilalle Porin jalkaväkirykmentti 2 (entinen jääkärirykmentti 2).


title: Suomen 1. divisioona (1918–1939)

text: Uuden asevelvollisuuslain myötä miesvahvuus kasvoi ja perustettiin uusi Keski-Suomen rykmentti, joka liitettiin divisioonaan. Perustetun rykmentin kantajoukkona oli Savon jääkärirykmentin I pataljoona, joka siirrettiin Hämeenlinnaan. Sen tuli irtautua rykmentistään 25. maaliskuuta 1919 mennessä ja uuden rykmentin oltava luotuna toukokuun loppuun mennessä.


title: Suomen 1. divisioona (1918–1939)

text: Porin jalkaväkirykmentti 2 siirrettiin 3. divisioonaan. Muiden divisioonien välisten siirtojen jälkeen oli kussakin divisioonassa alun perin suunnitellut kolme rykmenttiä. Samalla päätettiin antaa joukko-osastoille täydennysmaakuntansa mukaiset nimet.


title: Ilmiinjärvi

text: Ilmiinjärvi sijaitsee Köyliön ja Kokemäen rajalla Satakunnassa Järilänharjun ja Säkylänharjun välisellä harjualueella noin 4 km Köyliönjärvestä pohjoiseen. Se kuuluu Eurajoen vesistön Köyliönjoen keskiosan valuma-alueeseen.


title: Ilmiinjärvi

text: Järven pinta-ala on 34 hehtaaria. Se on kolmion muotoinen ja sen pituus on 1,3 kilometriä ja kannan leveys 500 metriä. Järvi sijaitsee pohjois-etelä-suunnassa. Ilmiinjärven luusua sijaitsee lounaiskulmassa, josta laskuoja virtaa länteen Ilmiinojan nimisenä. Ilmiinoja yhtyy 5,4 kilometrin jälkeen Köyliönjokeen Kalmeen kohdalla. Ilmiinjärveen ei laske ojia, vaan sen vesivarat syntyvät pohjavedestä ja sadevedestä.


title: Ilmiinjärvi

text: Järvellä on rantaviivaa 3,0 kilometriä, joka on pääasiassa harjun kangasmetsää. Järven länsipuolen metsää kutsutaan Ilmiinnummeksi. Järven rannat ovat huuhtoutunutta hiekkaa. Järven etelärantaan rajautuu muutama pelto ja entinen viljelytila. Itärannalla on muutama loma-asunto. Järvessä ei ole saaria.


title: Ilmiinjärvi

text: Kokemäen ja Köyliön raja kulkee järven pohjoisosan poikki niin, että suurin osa järvestä jää Köyliön puolelle.


title: Ilmiinjärvi

text: Seutu kuuluu pitkään harjujaksoon, johon kuuluvat muun muassa Hiittenharju ja Säkylänharju. Alueen pohjoispuolta kutsutaan Koomankankaaksi ja sen eteläpuolella on pohjois-etelä-suuntainen ja noin 7 kilometriä pitkä tasainen kenttä. Kenttä on ilmeisesti syntynyt alueen noustessa merenpinnalle maankohoamisen seurauksena. Silloin aallokko ja kevätjäiden liikkuminen on tasoittanut kentän epätasaisuudet, joita sillä vielä veden alla esiintyi.


title: Ilmiinjärvi

text: Jääkauden loppuessa mannerjäätikön sulaessa jäätikköjoet kuljettivat pakallisen hiekkakivestä irronnutta hiekkaa tarkastelualueelle ja kasasi sitä korkeiksi harjuiksi. Näin kävi myös Ilmiinnummellakin, mutta hiekan joukkoon hautautui myös irronneita jäävuoria. Kun ne sulivat, jäi hiekkaan syvät kuopat, joita merenjään myöhäisempi tasoittava toiminta ei täyttänyt. Näin selitetään muuten tasaisen maastoon jääneet vedellä täyttyneet supat, joita ovat Ilmiinjärvi ja 1,5 kilometrin päässä oleva Pitkäjärvi.


title: Ilmiinjärvi

text: Järven alkuperäisiä kalalajeja ovat ahven ja hauki ja istutettuja lajeja ovat järvitaimen, puronieriä ja kirjolohi. Järvellä on jokirapua luontaisena kantana.


title: Ilmiinjärvi

text: Koska järveen ei laske kuin muutama oja, on sitä rehevöittänyt ravinnekuorma pääasiassa järven sisäinen. Veden fosforitaso on 6-kertainen luonnossa esiintyvään tasoon verrattuna ja siksi sinileväkukinnot olivat yleisiä 1980- ja 1990-luvuilla. Ilmiinjärvi on Eurajoen vesistön ainoa järvi, johon on käytetty kemiallisia kunnostustoimia. Fosforit saostettiin alumiini- ja ferrosulfaattikemikaaleilla 1980-luvulla ja toinen saostaminen tehtiin vuonna 1999 käyttäen 33 tonnia alumiinikloridia. Viimeinen annos oli liian suuri ja pH-taso laski liikaa ja kaloja kuoli. Vesi kuitenkin kirkastui ja leväkukinnot vähenivät tai loppuivat. Leväkukinnat loppuivat moniksi vuosiksi, järven happitilanne korjaantui ja forsforipitoisuudet pysyivät pitkään alhaisina.


title: Ilmiinjärvi

text: Ilmiinjärven nimelle voidaan konstruoida saamelainen etymologia. Etuliitteet eli taikka eli voidaan kääntää nimissä "latva-", joten Ilmiinjärvi olisi siten "latvajärvi". Selitys sopii Ilmiinjärvelle hyvin. Saamelaisnimet ovat Satakunnassa verraten harvinaisia.


title: Ilmiinjärvi

text: Järven kaakkoiskulman ohi kulkee keskiaikainen tie, joka yhdisti Euran, Tuiskulan ja Kokemäen seudut toisiinsa. Sen paikalle on rakennettu nykyiset yhdystiet 2141 ja 2140. Yhdystie 2140 on myös samansuuntainen kuin Huovintie, joka yhdisti keskiaikaisen Ulvilan ja Turun seudut toisiinsa.


title: Ilmiinjärvi

text: Järven pohjoiskärjen tuntumassa sijaitsee paikallisesti tunnettu kuvanveistäjä Emil Cedercreutzin entinen taiteilijakoti Ilmilinna. Vuonna 1905 valmistunut rakennus toimi pitkään Porin kaupungin omistamana kesäsiirtolana. Ilmiinlinna on nykyään yksityiskäytössä.


title: Ilmiinjärvi

text: Järven kaakkoiskulmassa maantien varrella on uimaranta, jossa autoille on varattu pieni paikoitusalue.


title: Ilmiinjärvi

text: Paikalliset tarinat kertovat Kuninkaanmännystä, joka on ollut paikalla, kun Ruotsin kuningas vieraili seudulla. Ilmiinjärven rannalla ruokailtiin ja levättiin. Muistona tapahtumasta kuninkaan selkänojana toimineen männyn kylkeen on kiinnitetty kivilaatta. Puu kuitenkin lahosi tyvestään ja se katkaisiin laatan yläpuolellta. Paikalle johtaa uimarannalta opastus.


title: Kykeon

text: Kykeon (kreik. κυκεών, ”sekoitettu”) oli juoma, jota antiikin kreikkalaiset nauttivat kohokohtana Eleusiin mysteeriseremonioissaan. Siihen on viitattu useaan otteeseen antiikin kirjallisuudessa.


title: Kykeon

text: Kykeonin oletetaan koostuneen vedestä ja torajyvätartunnan saaneesta ohrasta. Juoman päihdyttävän vaikutuksen on arveltu perustuvan torajyväsienen psykoaktiivisuuteen tai valmistuksessa tapahtuneeseen käymiseen.


title: Kykeon

text: Kykeoniin tiedetään viitattavan Homeroksen, Aristofaneen ja Plutarkhoksen teksteissä sekä homeerisessa Demeterille osoitetussa hymnissä. Homeros kuvailee juomaa elvyttäväksi ja huumaavaksi runoelmissaan "Ilias" ja "Odysseia", kun taas Aristofaneen näytelmissä "Lysistrate" ja "Rauha" sen kerrotaan toimivan lääkkeenä nymfomaniaan. Plutarkhoksen teoskokoelma "Moralian" kertomuksissa siihen viitataan poliittisessa yhteydessä. Hymnissä kykeonia kuvataan muun muassa kuolemattomuuden juomaksi.


title: Tessy Thomas

text: Tessy Thomas(ടെസ്സി തോമസ്) (s. 1964) on Intian Defence Research and Development Organisation -organisaation insinööri, joka johti 2000-luvulla mannertenvälisen ballistisen Agni-V-ohjuksen suunnittelun, joka lienee ensimmäinen moinen saavutus naiselle missään päin maailmaa.


title: Tessy Thomas

text: Tessy on kotoisin Alappuzhasta Keralasta. Hän syntyi liikemiehen lapseksi. Hän opiskeli insinööriksi Government Engineering College -yliopistossa Thrissurissa. Hän tutustui raketteihin jo lapsena, koska hänen kotinsa oli suhteellisen lähellä rakettien laukaisukeskusta. Hänellä on tekninen jatkotutkinto Institute of Armament Technology-koulusta Punessa (nykyinen Defence Institute of Advanced Technology). Hän on kristitty ja sai nimensä Äiti Teresan mukaan. Hän toiminut nykyisessä laboratoriossaan vuodesta 1988 alkaen.


title: Tessy Thomas

text:
Tessy oli projektin apulaisjohtaja, kun Intia kehitti 3 000 kilometriä kantavan Agni-III-ohjuksen. Hän toimi projektipäällikkönä, kun Intia kehitti Agni IV-ohjuksen, jota testattiin vuonna 2011. Tessy toimi sen jälkeen ja aikana projektipäällikkönä ja johti 5 000 km kantavan Agni-V-ohjuksen kehitystötä vuodesta 2009 lähtien. Ohjusta kokeiltiin onnistuneesti 19. huhtikuuta 2012. Tammikuussa 2012 Intian pääministeri nosti Thomasin Intian tiedekongressissa esimerkiksi, miten naiset voivat edetä Intiassa.
Vuonna 2011 hän oli kolmesta Shanti Swarup Bhatnagar -palkinnon saajista, joka on Intian johtava tiedepalkinto.


title: Tessy Thomas

text: Hän on naimisissa Saroj Kumarin kanssa, joka on kommodorin arvoinen meriupseeri. Perheessä on yksi poika, Tejas. Poika opiskelee insinööriksi.


title: Remi Joseph De Roo

text: Remi Joseph De Roo (s. 24. helmikuuta 1924) on kanadalainen roomalaiskatolinen piispa. Hänet vihittiin papiksi Saint-Bonifacen arkkihiippakuntaan 8. kesäkuuta 1950 ja nimitettiin Victorian hiippakunnan johtoon 29. lokakuuta 1962. Piispaksi konsekroinnin suoritti 14. joulukuuta Maurice Baudoux, jota avustivat Georges Cabana ja Martin Michael Johnson.


title: Remi Joseph De Roo

text: De Roo osallistui Vatikaanin toiseen kirkolliskokoukseen. Hän toimi hiippakuntansa johdossa, kunnes jäi eläkkeelle 18. maaliskuuta 1999.


title: Remi Joseph De Roo

text: De Roo oli kapitalismin arvostelija ja puolusti vapautuksen teologiaa. Hän joutui kuitenkin omilla sijoituksillaan keskelle talousskandaalia, joka jätti hänen hiippakuntansa miljoonien velkoihin.


title: Charles-Omer Valois

text: Charles-Omer Valois (24. huhtikuuta 1924 Montreal – 4. elokuuta 2013) oli kanadalainen roomalaiskatolinen piispa. Hänet vihittiin papiksi Montréalin arkkihiippakuntaan 3. kesäkuuta 1950 ja nimitettiin Saint-Jérômen hiippakunnan johtoon 10. kesäkuuta 1977. Piispaksi konsekroinnin suoritti 29. kesäkuuta Angelo Palmas, jota avustivat Bernard Hubert ja Robert Lebel.


title: Charles-Omer Valois

text: Valois erosi tehtävistään 22. tammikuuta 1997.


title: Robert Lebel

text: Robert Lebel (8. marraskuuta 1924 Trois-Pistoles – 25. toukokuuta 2015) oli kanadalainen roomalaiskatolinen piispa. Hänet vihittiin papiksi 18. kesäkuuta 1950 ja nimitettiin Saint-Jean-de-Québecin hiippakunnan vihkipiispaksi sekä Alindan titulaaripiispaksi 11. maaliskuuta 1974. Piispaksi vihkiminen seurasi 12. toukokuuta. Pääkonsekraattorina toimi Gérard-Marie Coderre, jota avustivat Paul Grégoire ja Louis Lévesque.


title: Robert Lebel

text: Lebel sai 26. maaliskuuta 1976 nimityksen Valleyfieldin piispaksi, jonka virkaan hänet asetettiin 2. toukokuuta. Hän jäi eläkkeelle 30. kesäkuuta 2000.


title: Thaddeus Joseph Jakubowski

text: Thaddeus Joseph Jakubowski (5. huhtikuuta 1924 Chicago – 14. heinäkuuta 2013) oli yhdysvaltalainen roomalaiskatolinen piispa. Hänet vihki papiksi Chicagon arkkihiippakuntaan Samuel Alphonsius Stritch 3. toukokuuta 1950. Hänet nimitettiin Chicagon vihkipiispaksi ja Plestian titulaaripiispaksi 16. helmikuuta 1988, ja piispaksi vihkiminen seurasi 11. huhtikuuta. Pääkonsekraattorina toimi Joseph Louis Bernardin, jota avustivat Alfred Leo Abramowicz ja Nevin William Hayes.


title: Thaddeus Joseph Jakubowski

text: Jakubowski jäi eläkkeelle 24. tammikuuta 2003.


title: Omar Félix Colomé

text: Omar Félix Colomé (11. joulukuuta 1932 Arroyito – 12. heinäkuuta 2015) oli argentiinalainen roomalaiskatolinen piispa. Hänet vihittiin papiksi 22. syyskuuta 1962 ja nimitettiin Cruz del Ejen hiippakunnan johtoon 27. syyskuuta 1984. Piispaksi konsekroinnin suoritti 28. lokakuuta Raúl Francisco Primatesta, jota avustivat Alfredo Guillermo Disandro ja Lucas Luis Dónnelly.


title: Omar Félix Colomé

text: Colomé jäi eläkkeelle 24. kesäkuuta 2008.


title: Atsaspirasidit

text: Atsaspirasidit (AZA) on ryhmä simpukoissa esiintyviä erittäin myrkyllisiä toksiineja. Ne kuuluvat rakenteeltaan polysyklisiin eettereihin. Ensimmäinen atsaspirasidien aiheuttama myrkytystapaus havaittiin Alankomaissa vuonna 1995. Atsaspirasidi-1:n rakenne (AZA1) raportoitiin ensimmäisen kerran vuonna 1998, kun se onnistuttiin eristämisen sinisimpukasta ("Mytilus edulis"). Atsaspirasideihin kuuluvia rakenteita on tunnistettu jo yli 30:ssä yhdisteessä.


title: Atsaspirasidit

text: Atsaspiratsidien tiedetään aiheuttaneen myrkytyksiä eri puolilla maailmaa, ja muun muassa Kauko-Idässä simpukoita tarjotaan ensin kotieläimille, jotta saadaan selville niiden mahdollinen myrkyllisyys.


title: Ruuvipuristin

text: Ruuvipuristin, myös ruuvipenkki, on yksinkertainen työkalu, jonka avulla muilla työkaluilla käsiteltävän esineen saa pysymään paikallaan halutussa asennossa. Tavallisesti ruuvipuristin kiinnitetään pulteilla esimerkiksi työpöytään, jotta sen käyttö olisi vakaata.


title: Ruuvipuristin

text: Ruuvipuristimet valmistetaan metallista, ja sen toiminta perustuu kahteen leukaan: kiinteään leukaan ja liikkuvaan leukaan joka liikkuu käsin pyöritettävän kierreruuvin avulla. Kiertämällä kampea ruuvipuristimella voidaan puristaa työstettävä kappale tukevasti paikoilleen.


title: Ruuvipuristin

text: Ruuvipuristimiin on myös saatavilla erilaisia leukasuojuksia jotka voivat olla esimerkiksi alumiinia joka kiinnittyy leukoihin magneeteilla, tai kumia joka on muotoiltu niin että se voidaan helposti puristaa paikoilleen.


title: Vetolujuus

text: Vetolujuudella on kappaleen lujuusominaisuus, jolla tarkoitetaan kappaleen kykyä vastustaa vastakkaisiin suuntiin vetävää voimaa. Kappaleen vetoluujuudella on erilaisia raja-arvoja. Voiman ylittäessä kappaleen murtoluujuuden kappale murtuu ja hajoaa kappaleiksi. Myötölujuuden ylittyessä kappale myötää muttei vielä murru. Alle myötölujuuden rasituksessa kappaleessa tapahtuu vain elastisia muutoksia. Myötörajan ylityttyä tapahtuu plastisia muutoksia.


title: Vetolujuus

text: Arkikielessä vetolujuutta saatetaan käyttää murtolujuuden synonyyminä. Suurin sallittu vetolujuus on yleensä puolet todellisesta vetolujuuden kestävyydestä, mutta esimerkiksi köydet vanhetessaan haurastuvat eivätkä kestä enää kaksinkertaista voimaa.


title: Vetolujuus

text: Vetolujuus on kullekin materiaalille ominainen suure ja sen suuruuteen vaikuttaa esimerkiksi aineen kiderakenne. Vetosuunta vaikuttaa tietyillä aineilla vetolujuuteen.


title: Vetolujuus

text: Vetolujuutta mitataan erityisesti tätä varten suunnitelluilla laitteilla ja eri materiaaleille, kuten esimerkiksi köysille ja vaijereille on omanlaisensa mittalaitteet. Vetämällä kappaletta päistään vastakkaisiin suuntiin kunnes kappale katkeaa saadaan selville sen murtolujuus. Mittaamalla vedon aikaista voimaa ja kappaleen venymää saadaan vetolujuus-kuvio.


title: Harmiini

text: Harmiini (tunnetaan myös nimellä telepatiini) on beta-karboliineihin kuuluva harmala-alkaloidi. Sitä esiintyy useissa eri kasveissa, näistä tunnetuimpina Peganum harmala ja Banisteriopsis caapi. Harmiini on fluoresoiva yhdiste. Farmakologisesti harmiini on RIMA eli se toimii kehossa palautuvana ja selektiivisenä MAO-A inhibiittorina. Lisäksi se vapauttaa monoamiineja. Harmiinin on todettu lisäävän EAAT2 glutamaatti pumpun ilmentymistä keskushermostossa, vähentäen glutamaatin hermo- ja gliasolujen kuolemaa aiheuttavaa neurotoksista luonnetta.


title: Harmiini

text: Harmiinin käyttöä masennuslääkkeenä on tutkittu, mutta koska se luokitellaan huumeeksi useissa maissa, sitä ei ole otettu käyttöön. Lisäksi teollisesti valmistetuilla MAO-estäjillä on vähemmän sivuvaikutuksia.


title: Harmiini

text: Harmiinia voidaan käyttää pH-indikaattorina sen fluoresoivan vaikutuksen vuoksi. Jos mitattavassa liuoksessa on harmiinia, ja sen pH nousee, harmiini fluoresoi vähemmän. Sitä voidaan myös käyttää hyönteismyrkkynä.


title: Harmiini

text: Harmiinia voidaan myös käyttää syövän hoitoon, koska sillä on sytostaateille tyypillisiä vaikutuksia HL60 ja K562 solulinjoihin.


title: Harmiini

text: Harmiinia tai muita harmala-alkaloideja ei kuitenkaan pidetä turvallisena tapana hoitaa masennusta, vaikka niillä on antidepressiivisiä vaikutuksia.


title: Nadym

text: Nadym () on Jamalin Nenetsian autonomisen piirikunnan keskiosissa Luoteis-Siperiassa sijaitseva maakaasun tuotannon kasvattama teollisuuskaupunki, joka on kuntaliitossa ympäröivän Nadymin piirin kanssa. Kaupungin tärkein teollinen yritys on Gaspromin tytäryhtiö Nadymgazprom, joka vastaa jopa 40 prosentista Venäjän maakaasun tuotannosta.


title: Nadym

text: Nadym sijaitsee linnuntietä 200 kilometriä Jamalin Nenetsian suurimpiin kaupunkeihin kuuluvasta Novyi Urengoista länsilounaaseen ja 290 kilometriä pääkaupunki Salehardista kaakkoon. Vuoden 2010 väestönlaskennan mukaan Nadymin asukasluku oli 46 611; koko kuntaliitossa Nadymin piirin kanssa asui 66 530 henkeä.


title: Nadym

text: Nadymin keskeisin maantie- ja rautatieyhteys kulkee ensin itään Novyi Urengoihin ja sitten 80 kilometriä eteenpäin itään Pyr-joen lähistölle. Täältä maantie- ja junanrata jatkaa etelään Gubkinskiin, Nojabrskiin ja muun muassa Hanti-Mansian Surgutiin. Kaupungista ei ole toimivaa rautatie- tai maantieyhteyttä piirikunnan pääkaupunkiin Salehardiin. Nadymissä on myös lentokenttä.


title: Markus Juhola

text: Markus Orvo Juhola (s. 2. helmikuuta 1971 Halikko) on entinen suomalainen jalkapalloilija, joka toimii nykyään Jalkapallon Pelaajayhdistyksen toiminnanjohtajana.


title: Markus Juhola

text: Maalivahtina pelannut Juhola edusti Veikkausliigassa FC Jazzia, Ponnistusta, Valkeakosken Hakaa ja Vaasan Palloseuraa. Pelattuja otteluita hänelle kertyi viiden kauden aikana yhteensä 10. Vuonna 1993 Juhola oli voittamassa Suomen mestaruutta FC Jazzin kakkosmaalivahtina. Lisäksi hän sai SM-hopeaa Vaasan Palloseurassa kaudella 1998. Alemmilla sarjatasoilla Juhola edusti kasvattajaseuransa Salon Palloilijoiden lisäksi Pallo-Iiroja, Kraftia sekä FC Mikkeliä, jossa hän päätti uransa loukattuaan polvensa talvikaudella 2001.


title: Markus Juhola

text: Jalkapallon pelaajayhdistyksen hallitukseen Juhola valittiin 1994. Vuosina 2001-2002 hän toimi yhdistyksen puheenjohtajana. Vuodesta 2003 lähtien Juhola on ollut pelaajayhdistyksen päätoiminen toiminnanjohtaja. Hän asuu Salossa ja on koulutukseltaan luokanopettaja.


title: Afrikanvarpushaukka

text: Sen elinpiiriä ovat subtrooppiset ja trooppisetalavat metsät ja nousuveden yläpuoliset mangrovemetsät, savannit, pensastot, kosteikot ja viljelmät. Sen koko on keskimäärin 88,35 grammaa. Sen pituus on 20–25 cm, mistä noin puolet on pyrstöä. Siipien kärkiväli on 39–52. Se on maailman pienin lintuhaukkojen sukuun kuuluva lintu ja ehkä pienin koko haukkojen heimossa.


title: Afrikanvarpushaukka

text: Se jakautuu kahteen alalajiin


title: Steve Ludzik

text: Stephen ”Steve” Paul Ludzik (s. 3. huhtikuuta 1961 Etobicoke, Ontario) on kanadalainen jääkiekkoilija ja jääkiekkovalmentaja. Hän pelasi hyökkääjänä 424 NHL:n runkosarjaottelua pääasiassa Chicago Blackhawksissa vuosina 1981–1990 ja teki niissä yhteensä 46 maalia ja 93 syöttöpistettä. Ludzik työskenteli NHL-joukkue Tampa Bay Lightningin päävalmentajana 2000-luvun taitteessa. Lisäksi hän on toiminut kommentaattorina televisiossa ja kirjoittanut kirjan "Been There, Done That".


title: Steve Ludzik

text: Ennen NHL-uraansa Ludzik oli erittäin tehokas juniorikiekkoilija. hänet varattiin koko tilaisuuden 28. pelaajana. Kaudella 1980–81 Ludzik teki Ontario Hockey Leaguen Niagara Falls Flyers -joukkueessa yhteensä 142 tehopistettä 58 ottelussa. Pisteet koostuivat 50 maalista ja 92 syötöstä. Vuonna 2009 Flyersin kannattajat valitsivat hänet yhdessä Derek Sandersonin kanssa kaikkien aikojen Flyers-pelaajaksi. Tehokkaasta junioriurasta huolimatta Ludzik pantiin NHL:ssä taklaavaan rooliin. Kaudesta 1981–1982 hän vietti valtaosan AHL-joukkue New Brunswick Hawksissa, joka voitti tuolla kaudella Calder Cupin.


title: Steve Ludzik

text: Vuonna 2012 Ludzik kertoi julkisuudessa sairastavansa Parkinsonin tautia, jonka syynä hän pitää jääkiekkouralla jatkuvasti saamiaan päähän kohdistuneita iskuja. Julkisuuteen tulon taustalla oli se, että taudista aiheutuneiden käden vapinan ja ajoittaisten puhevaikeuksien takia liikkeelle oli lähtenyt perättömiä huhupuheita, joiden mukaan Ludzikin ongelmat johtuivat alkoholismista.


title: Steve Ludzik

text: Ludzik on naimisissa Mary Annin kanssa, ja heillä on kaksi poikaa.


title: Suomen 1. divisioona (1944–1966)

text: 1. divisioona oli Suomen puolustusvoimien yhtymä, joka perustettiin jatkosodan päätyttyä, joukkojen siirtyessä rauhan ajan kokoonpanoon 5. joulukuuta 1944. Se lakkautettiin puolustusvoimien alueorganisaatiota uudistettaessa ja sen tilalle muodostettiin 1. heinäkuuta 1966 Pohjois-Suomen sotilasläänin esikunta.


title: Suomen 1. divisioona (1944–1966)

text: Lapin sotatoimia johtanut III armeijakunnan esikunta muutettiin divisioonan esikunnaksi 5. joulukuuta 1944. Divisioonan esikunnan toimiminen Lapin sodan johtoesikuntana hidasti sen rauhan ajan kokoonpanoon siirtymistä ja samalla divisioonan alueella eli linjan Vaasa-Jyväskylä-Joensuu pohjoispuolella olleiden joukkojen sijoittamista. Lopulta rauhan ajan toimintaan siirtyminen veikin lähes kaksi vuotta. Vuonna toimintaa hidasti sotilaiden käyttäminen tukkitöissä.


title: Suomen 1. divisioona (1944–1966)

text: 1950-luvulla esikunta sai luotua Ristilammen ja Sarriojärven ampuma-alueet, mitkä mahdollistivat tehokkaan koulutuksen. Aluejärjestö alistettiin 1. maaliskuuta 1955 divisioonan komentajalle, jolloin esikunta sai myös valmistelutehtäviä ja sen toteuttamiseksi alueen eli Pohjois-Suomen ja Pohjanmaan sotilasläänit. Esikuntaan perustettiin järjestelytoimiston lisäksi operatiivinen osasto. Huolto järjestettiin myös uudelleen perustamalla huolto-osasto, joka sisälsi kaikki huoltoalat lukuun ottamatta taisteluvälinehuoltoa.


title: Suomen 1. divisioona (1944–1966)

text: Sotilasläänien esikunnat lakkautettiin 1. kesäkuuta 1966 ja divisioonan esikunnasta muodostettiin uusi Pohjois-Suomen sotilasläänin esikunta ja sotilaspiirit siirrettiin sen alaisuuteen.


title: Mona ja palavan rakkauden aika

text: Mona ja palavan rakkauden aika on Mikko Niskasen ohjaama elokuva vuodelta 1983.


title: Mona ja palavan rakkauden aika

text: Elokuvan aiheena on nuoren ihmisen uskonnollinen kokemus kavereiden kännisekoilujen keskellä. Aiheen taustalla on Niskasen oma uskonnollinen vaihe 1980-luvun alussa. Pääosaan monien ehdokkaiden joukosta löydetty harrastajanäyttelijä Anna-Leena Härkönen kirjoitti samaan aikaan esikoisteostaan "Häräntappoasetta". Härkönen osallistui jonkin verran käsikirjoituksen tekoon mutta ei laajasti, kuten joskus on esitetty. Henkkaa esittävä Markku Halme näytteli Ylioppilasteatterissa. Näyttelijöistä Sari Mällisen, Tero Jartin ja Jouko Klemettilän Niskanen löysi Jouko Turkan johtamasta Teatterikorkeakoulusta, mutta pääosa nuorista näyttelijöistä oli lahtelaisia harrastajanäyttelijöitä.


title: Mona ja palavan rakkauden aika

text: Aikalaisarviot jakautuvat kahtia. Oli pettyneitä, jota odottivat "Ajolähdön" kaltaista nuorisokuvausta. Esimerkiksi Pertti Lumirae (Suomen Sosialidemokraatti) piti elokuvaa sekavana, päämäärättömänä, pinnallisena ja rakenteellisesti käsiin hajoavana". Samalla linjalla oli Heikki Eteläpää (Uusi Suomi), joka tosin näkee elokuvan viime hetket saavuttavat kauniin tehon, kun siinä nostetaan esille kysymyksiä kokijoittensa pohdittaviksi Sakari Toiviainen (Ilta-Sanomat) piti elokuvaa vuoden parhaana kotimaisena.


title: Mona ja palavan rakkauden aika

text: Aikalaiskriitikoilta elokuva sai voimakkaan uskonnollisen paatoksen vuoksi nuivat arvostelut, ja Niskanen kommentoi päiväkirjassaan kriitikoiden suhtautumista sensuroitavin termein. Katsojia elokuva sai niin paljon (102 781), ettei se jäänyt taloudellisesti tappiolle. Myöhemmin Niskasen vilpittömyydelle annettiin arvo. Härkönen itse oli suoritukseensa tyytyväinen ja on muistellut kokemusta intensiivisenä työnä, jossa hän oli täysillä mukana.


title: Merikissat

text: Merikissat (Anarhichadidae) on ahvenkaloihin kuuluva heimo. Heimon lajeja tavataan Atlantin ja Tyynenmeren pohjoisosista.


title: Merikissat

text: Merikissojen heimoon kuuluu kaksi sukua ja viisi lajia. Lajit ovat sinimerikissa ("Anarhichas denticulatus"), merikissa ("A. lupus"), täplämerikissa ("A. minor"), idänmerikissa ("A. orientalis") ja rengasmerikissa ("Anarrhichthys ocellatus"). Heimon suurimmat lajit voivat saavuttaa 2,5 metrin pituuden. Ruumiinrakenteeltaan ne ovat vankkoja, ja erityisesti rengasmerikissan ruumis on pitkä. Pää on suurikokoinen ja leuat ja hampaat ovat kookkaat. Selkäevä on pitkä ja myös peräevä on pitkähkö. Pyrstöevä on kooltaan pieni. Merikissalajien rintaevät ovat suuret ja viuhkamaiset ja vatsaevät puuttuvat. Merikissoilla ei ole uimarakkoa. Lajien suomut ovat pienikokoiset tai puuttuvat täysin.


title: Merikissat

text: Merikissalajeja tavataan kylmistä vesistä Atlantin ja Tyynenmeren pohjoisosista. Ne elävät tyypillisesti rannikon läheisyydessä lähellä pohjaa. Kalojen ravintoa ovat kovakuoriset selkärangattomat eläimet, kuten merisiilit, simpukat ja meritähdet. Naarasmerikissojen mäti on suurikokoista ja lajeilla on mahdollisesti sisäinen hedelmöitys.


title: Tiivi

text: Tiivi, aiemmin Tiivituote Oy on Haapajärven kaupungissa Pohjois-Pohjanmaalla vuonna 1977 toimintansa aloittanut ikkunatehdas ja tänä päivänä osa pohjoismaista Inwidoa. Tiivi valmistaa puualumiini-ikkunoita, ulko-ja parvekeovia sekä ulkoliukuovia.


title: Tiivi

text: Tiivillä on maankattava myyjä- ja asennusverkosto. Haapajärven tehtaalla suurin osa tuotannosta tehdään mittatilauksena asiakkaan mittojen mukaan. Tiivi käyttää ikkunoiden asennuksessa omia asentajia. Asennusprosessi on ISO 9001-sertifioitu ja sille myönnetään Suomen pisin, 10 vuoden takuu.


title: Tiivi

text: Vuonna 2011 Tiivituote Oy:n liikevaihto oli 47 miljoonaa.


title: Tiivi

text: Elokuussa 2015 Tiivi esitteli uudenlaisen Kristalli-ikkunamalliston. Tavanomaisten ikkunan pinnassa näkyvien tappisaranoiden sijaan ikkunoissa käytetään piilosaranoita ja ikkunan lukitusmekanismi toimii yhdestä kahvasta lukiten ikkunan yhtä aika useammilla lukituskielillä puitteen ulkoreunan lisäksi ylä- ja alareunasta. Ikkunan puite on liimattu kahdesta puusta kestävyyden lisäämiseksi. Rakenne mahdollistaa entistä suurempien ikkunoiden valmistuksen sekä ikkunoiden helpomman käytön.


title: Tiivi

text: Tiivin mukaan suurten, yli kuuden neliön kokoisten ikkunoiden valmistusmäärät ovat 2010-luvun puolivälissä kaksinkertaistuneet parin vuoden aikana. Tiivin ikkunan leveys voi olla lähes 7 metriä ja liukuovilla toteutetun lasiseinän maksimileveys lähes 6 metriä ja korkeus 2,6 metriä.


title: Tiivi

text: Tiivi valmistaa ikkunoita 1+2 -lasisena versiona, jonka U-arvo on 0,8–1,0 sekä 1+3-lasisena versiona, jonka U-arvo n ikkunatyypistä riippuen 0,64–0,79. 1+2 -lasisessa ikkunassa on yksi tasolasi sekä kaksilasinen erityslasielementti, 1+3 -lasisessa ikkunassa kolmilasinen eristyslasielementti.


title: Tiivi

text: Tiivin ovivalikoimaan kuuluvat ulko-ovet, parvekeovet, palo-ovet, varastonovet ja liukuovet.


title: Tiivi

text: Tiivin historia alkaa Eero Niskasen vuonna 1977 Haapajävelle perustamasta Haapajärven Lasi Ky:stä. Yritys oli alun perin lasitusliike, mutta ikkunoiden valmistus kuului toimintaan jo alkuvaiheessa. Vuonna 1982 Haapajärven Lasi osti Puurinki Oy:n ja yhtiön nimeksi vaihdettiin Tiivituote Ky. Yhtiömuoto vaihtui osakeyhtiöksi vuonna 1988.


title: Tiivi

text: Tiivi perusti 1990-luvulla tytäryhtiöt Ruotsiin ja Venäjälle, mutta myöhemmin tuotanto päädyttiin keskittämään Suomeen ja Haapajärven tehdasta laajennettiin ja automatisoitiin.


title: Tiivi

text: Tiivi toimi perheyrityksenä vuoteen 2007 saakka, jolloin Inwido Finland Oy osti yrityksen. Vuoden 2015 alussa Inwido sulautti Tiivituote Oy:n emoyhtiöön, mutta tuotanto ja tuotteiden suunnittelu jatkui ikkuna- ja ovitehtaalla Haapajärvellä.


title: Petteri Silenius

text: Petteri Silenius (s. 18. toukokuuta 1964 Hollola) on suomalainen ammattimainen budo-opettaja. Petteri Silenius on aloittanut aikidon harjoittelun Turussa Budokwain aikidojaoksessa peruskurssilla 1978. Turku Aikikaita Silenius perusti muiden mukana 1990-luvun alussa, kun Budokwain aikidojaos irtautui emoseurastaan omaksi aikidoseurakseen.


title: Petteri Silenius

text: Vuonna 2008 Silenius myi Littoisten Shoryukan dojon ystävälleen Kari Tammiselle ja muutti Kreikkaan. Silenius muutti takaisin Suomeen syksyllä 2011. Hän jatkaa edelleen opettamista Shaolin-dojolla Turku Aikikaissa sekä Raision Ryhdin aikidojaoksessa viikoittain. Hän käy opettamassa viikonloppuseminaareilla muilla paikkakunnilla sekä vierailee Ateenassa ja Thessalonikissa, jossa hänellä on oppilaita. Hänen vyöarvonsa Aikikai-aikidossa on 6. dan. Aikikai Hombu-dojo myönsi Sileniukselle 1.4.2013 Shihan-arvon. Petteri Sileniuksella on Katori Shinto ryussa opettaja-arvo, Kyoshi menkyo (Sugawara Sogo Budo Kenkyosho). Hänen opettajansa on Tetsutaka Sugawara Kyoshi menkyo.


title: Petteri Silenius

text: Shoryukan dojo on Petteri Sileniuksen Littoisiin vuonna 23. marraskuuta 2002 avaama aikido-dojo. Avajaisissa harjoituksen veti Igarashi-sensei 7.dan shihan. Shoryukan dojon rakentaminen aloitettiin kesällä 2001. Dojo rakennettiin talousrakennukseen, jossa oli aiemmin ollut kanala ja sittemmin autokorjaamo. Shoryukan dojo lopetti toimintansa 2008 maaliskuussa, jolloin Silenius muutti Kreikkaan. Uutena omistajana aloitti Kari Tamminen 6.dan Aikikai ja dojon nimeksi tuli Hokuto-dojo.


title: Jalkapallon Suomen Cup 1963

text: Jalkapallon Suomen Cup 1963 oli cupin yhdeksäs järjestämisvuosi. Osanotto-oikeus siihen oli kaikilla seuroilla. Kilpailuun osallistui 162 joukkuetta jakautuen sarjoittain seuraavasti: mestaruussarja 8, Suomen-sarja 26, maakuntasarja 54, aluesarja 55 ja muut 19. Mestaruus- ja Suomen-sarjan joukkueet pääsivät ilman karsintaa 64 joukkueen varsinaiseen kilpailuun, muiden kesken pelattiin 93 karsintaottelua.


title: Jalkapallon Suomen Cup 1963

text: Loppuotteluun selvisivät Valkeakosken Haka ja Lahden Reipas, ja se pelattiin Olympiastadionilla. Ottelun voitti Haka 1-0. Ottelua seurasi 14 052 maksanutta katselijaa, joka oli uusi kansallisten ottelujen yleisöennätys.


title: Jalkapallon Suomen Cup 1963

text: Varsinaisen kilpailun 1. ja 2.kierros


title: Jalkapallon Suomen Cup 1963

text:
2.kierroksen uusinta: Ådalens Idrottsförening - Lahden Palloseura 2-3
Neljännesvälierän uusinta: Valkeakosken Koskenpojat-Äänekosken Huima 1-2


title: Jalkapallon Suomen Cup 1963

text: Cup-mestarit: Martti Halme, Olli Mäkinen, Matti Nieminen, Pentti Niittymäki, Veijo Valtonen, Markku Lahti, Markku Kumpulampi, Esko Malm, Asko Mäkilä, Juhani Peltonen, Mauri Paavilainen.


title: Martti Rauhala

text: Martti Rauhala (28. syyskuuta 1928 Nivala – 18. huhtikuuta 2012 Kokkola) oli suomalainen opettaja ja virolaisen kirjallisuuden suomentaja.


title: Martti Rauhala

text: Rauhala teki ensimmäisen suomennoksensa sattumalta, kun Karisto otti häneen yhteyttä. Innostus syttyi kun hän osallistui Tukholmassa 1963 järjestettyyn pakolaiskirjailijoiden Viron itsenäisyysjuhlaan. Hän käänsi proosaa ja runoa yhteensä kaksitoista kirjaa. Runosuomennoksista merkittävimmät kuuluvat Ivar Ivaskin ja Kalju Lepikin tuotantoon. Hän kirjoitti myös artikkeleita Viron kirjallisuudesta sekä aihetta koskevan tietosanakirja-artikkelin Spectrumiin.


title: Martti Rauhala

text: Viron valtio on myöntänyt Rauhalalle Viron valkoisen tähden kunniamerkin.


title: Ykkösen kausi 2012

text: Ykkösen kausi 2012 oli vuonna 1973 perustetun Ykkösen 40. kausi. Ykkönen on Suomen jalkapallon toiseksi korkein sarjataso. Kaudella 2012 Ykköseen osallistui 10 joukkuetta ja joukkueet pelasivat 27 ottelua.


title: Ykkösen kausi 2012

text: Ykkösen voitti RoPS, joka nousi Veikkausliigaan. RoPS varmisti nousun jo kuusi kierrosta ennen sarjan loppua, kun se voitti 25. elokuuta vierasottelussa PK-35:n Faith Friday Obilorin maalilla 1–0. RoPS pelasi tappiotta 22 ottelua peräkkäin, ja näistä otteluista se voitti peräti 18. Viimeisiksi jääneet FC Hämeenlinna ja HIFK putosivat Kakkoseen.


title: Ykkösen kausi 2012

text: Ykkösen maalikuningas kaudella 2012 oli 15 maalillaan RoPS:in Aleksandr Kokko. Ykkösen kauden suurin yleisömäärä nähtiin 4. heinäkuuta ottelussa OPS–AC Oulu, kun Oulun paikallisottelua Raatin stadionilla seurasi 4 007 katsojaa.


title: Ykkösen kausi 2012

text: Kaudeksi 2012 Veikkausliigasta Ykköseen putosi RoPS, ja Kakkosesta Ykköseen nousi SJK.


title: Muotokieli

text: Muotokieli ilmaisee materiaalisen esineen visuaalisen hahmon ja muodon. Visuaalinen muotokieli on symbolista kommunikaatiota yhteisöissä. Muotokieltä opitaan lukemaan kulttuurin sisällä itsestään selvänä käytäntönä, koska se on yksi muoto yhteisöllisestä merkitysjärjestelmästä, diskurssista, ja se on osana visuaalista järjestystä.


title: Muotokieli

text: Muotoilu on visuaalista ajattelua ja toimintaa. Muotoilijan tehtävänä muotoilutiimissä on havainnollistaa visuaalisin keinoin tuotteen tuotekehityksessä sovittuja periaatteita. Muotokielen ja konseptin määrittely tehdään sen vuoksi, että koko tuotekehitystiimi saa yksimielisen käsityksen ja havainnollistuksen muotoilukonseptin tavoitteista ja visuaalisista keinoista, joilla tavoite saavutetaan.


title: Muotokieli

text: Muotokielen määrittelyä voidaan Ilkka Kettusen mukaan tehdä kolmessa eri vaiheessa visuaalisilla tauluilla:


title: Muotokieli

text: Vuokko Takala-Schreib on määritellyt muotokieltä kahteen erilaiseen luokkaan: symbolinen muotokieli ja poeettinen muotokieli. Käsitteet pohjautuvat sekä Michel Foucault’n diskurssin käsitteeseen että Julia Kristevan poeettisen kielen käsitteeseen. Symbolinen muotokieli on se jolla yhteisössä kommunikoidaan. Poeettinen muotokieli on se, jolla luova yksilö hakee ilmaisua omille ajatuksilleen eli on luovassa prosessissa ja hänen ilmaisuaan ei välttämättä heti ymmärretä yhteisön piirissä.


title: Länkipohja

text: Länkipohja on taajama Jämsässä Längelmäveden vesistön koillispäässä. Vuoden 2007 kuntaliitokseen asti se oli Längelmäen keskustaajama. Länkipohjan pohjoispuolitse kulkee Tampereen ja Jyväskylän välinen valtatie 9. Valtatietä pitkin on matkaa Tampereelle 65 kilometriä, Jyväskylään 85 kilometriä sekä Jämsään ja Orivedelle kumpaankin 25 kilometriä. Länkipohjasta lähtevät lisäksi seututiet Kuhmoisiin (30 km), Eräjärvelle (entinen kunta, nykyisin Orivettä, 30 km) ja Kuhmalahdelle (entinen kunta, nykyisin Kangasalaa, 35 km). Längelmäen kirkonkylään Hakosalmelle on matkaa 10 kilometriä.


title: Länkipohja

text: Länkipohja mainittiin jo vuoden 1540 maakirjassa viiden talon kylänä. Länkipohjassa sijaitsivat Längelmäen kunnanvirasto sekä Längelmäen säästöpankin ja osuuspankin pääkonttorit. Suomen sisällissodassa käytiin Länkipohjan taistelu 16. maaliskuuta 1918.


title: Länkipohja

text: Valtatie 9, joka oli alkujaan osa ns. Vanhaa Laukaantietä, kulki aiemmin Länkipohjan kylän halki, kunnes valtatien uusi linjaus, joka ohittaa Länkipohjan sen pohjoispuolelta, valmistui vuonna 1962. Länkipohjassa aloitti vuonna 1967 toimintansa Längelmäen kunnan ensimmäinen varsinainen teollisuusyritys, kuorma-autojen perävaunuja ja kuormakoreja valmistava Jyki-Group Oy.


title: Länkipohja

text: Länkipohjan kautta kulkee myös Tampereen ja Jyväskylän välinen rautatie. Länkipohjan rautatieasema (lyhenne Läp) avattiin rautatien valmistuttua Orivedeltä Länkipohjaan saakka vuonna 1948. Rautatien ansiosta ja toisaalta kirkonkylän liikenteellisesti hankalan sijainnin vuoksi Länkipohjasta muodostui Längelmäen kunnan keskustaajama. Rautatien merkitys väheni kuitenkin maantieyhteyksien parantuessa. Länkipohjan asema muutettiin seisakkeeksi vuonna 1968 ja henkilöliikenne Oriveden ja radan silloisen päätepisteen Jämsänkosken välillä lopetettiin seuraavana vuonna. Vaikka rautatietä jatkettiin Jämsästä Jyväskylään 1970-luvun lopulla, henkilöliikennettä Länkipohjan asemalla ei aloitettu uudelleen; päin vastoin Länkipohjan liikennepaikka lakkautettiin vuonna 1987. Länkipohja-niminen junakohtauspaikka otettiin käyttöön puoli kilometriä vanhalta asemalta Jämsän suuntaan vuonna 2004.


title: Ivar Ivask

text: Ivar Vidrik Ivask (17. joulukuuta 1927 Riika, Latvia – 23. syyskuuta 1992 Fountainstown, Irlanti) oli virolainen runoilija ja kirjallisuudentutkija.


title: Ivar Ivask

text: Ivask pakeni Virosta 1944 Saksaan ja asui vuodesta 1949 Yhdysvalloissa ja vuodesta 1991 Irlannissa. Hän toimi nykykielten ja kirjallisuuden professorina Oklahoman yliopistossa. Hän kirjoitti lähinnä espanjankielisestä kirjallisuudesta.


title: Ivar Ivask

text: Ivask oli 1967–1991 kansainvälisen kirjallisuuslehden World Literature Today (ent. Books Abroad) päätoimittaja ja johti kahta siihen liittyvää kirjallisuusohjelmaa, Neustadtin kirjallisuuspalkintoa (jaettu vuodesta 1970) ja Puterbaughin kirjallisuuskokousta.


title: Ivar Ivask

text: Ivask on kertonut, että hänellä on suomalaiset sukujuuret. Hän vietti paljon aikaa Suomessa. Hänen puolisonsa oli latvialainen runoilija ja kääntäjä Astrid Ivask (1926–2015).


title: Ivar Ivask

text: Ivaskin runoja on julkaistu suomeksi kokoelmassa "20 nykyvirolaista runoilijaa" (Tammi, 1969) ja myös Parnassossa. Ivaskin runoja on suomentanut Martti Rauhala.


title: Visuaalinen järjestys

text: Visuaalinen järjestys on toinen nimitys kulttuurissa opittuihin visuaalisen lukutaidon kautta ymmärrettäviin yhteisöllisiin merkityksiin visuaalisessa ja mediakulttuurissa. Vaihtoehtoiset visuaalisten järjestysten kulttuuriset itsestään selvyydet rakentuvat diskursiivisissa valtaprosesseissa, joita eri auktoriteetit käyvät – samalla tavalla kuin tiedon rakentamisen valtaprosesseissa, Michel Foucault’n mukaan – ”oikeiden” visuaalisten merkitysten asemasta visuaalisessa kulttuurissa.


title: Samsung Galaxy Y

text: Samsung Galaxy Y on Samsungin vuonna 2011 esittelemä älypuhelin. Laitteessa on Android 2.3.6 -käyttöjärjestelmä ja kahden megapikselin kamera. Puhelinta saa korallinpunaisena, harmaana, mustana ja valkoisena. Puhelimessa on kapasitiivinen 3 tuuman kosketusnäyttö TFT-tekniikalla. Puhelimeen on saatavilla epävirallisia Android 4.4 ja 4.0 käyttöjärjestelmäversioita.


title: Burman sotaretki

text: Burman sotaretken aikana toisessa maailmansodassa käytiin taistelu Burman hallinnasta Yhdistyneen kuningaskunnan, Intian, Kiinan ja Japanin välillä. Sotatoimet olivat osa Kaakkois-Aasian sotatoimialueella käytyjä taisteluita, ja ne alkoivat Japanin hyökättyä Thaimaasta Burmaan tammikuussa 1942. Taistelut päättyivät heinäkuussa 1945 Burmassa olleiden Japanin joukkojen tuhouduttua taisteluissa.


title: Burman sotaretki

text: Ilmamarsalkka Sir Robert Brooke-Popham määrättiin 17. lokakuuta 1940 Kaukoidän joukkojen komentajaksi, tehtävään joka oli perustettu vasta neljä päivää aiemmin. Brooke-Popham oli jäänyt 1937 eläkkeelle ilmavoimista, minkä jälkeen hän oli ollut Kenian kuvernöörinä ennen toisen maailmansodan syttymistä ja palvelukseen palaamista. Hänen alaisuuteensa perustettiin 18. marraskuuta Singaporen laivastotukikohtaan Kaukoidän esikunta, johon kuului seitsemän upseeria. Esikunta siirtyi ilmavoimien ja maajoukkojen esikuntaan Singaporeen joulukuussa 1941. Kaukoidän joukkojen komentajan alaisuudessa olivat kaikki kansainliiton maa- ja ilmavoimien joukot Malesiassa, Brittiläisellä Borneolla, Burmassa ja Hongkongissa. Laivasto säilyi Kiinan aseman komentajan alaisuudessa.


title: Burman sotaretki

text: Japanin 15. ja 25. armeija nousivat maihin Thaimaassa. Kaartin divisioona marssi Indokiinan (nykyinen Vietnam) rajalta Bangkokiin 8. joulukuuta miehittäen samalla tärkeimmät lentokentät sekä rautatien solmukohdat. Samana päivänä pääosa Japanin joukoista nousi maihin pitkin Thaimaan rannikkoa. Patanin-Singoran alueelle luotin sillanpää 5. divisioonan joukoilla, josta ne jatkoivat nopeasti kohti etelää Perak-joelle Malesian rajalla. 25. armeija nousi maihin Nakhornissa, Bandonissa, Jumbhornissa ja Prachuabissa miehittäen Thaimaan ja katkaisten brittien huoltoreitin Victoria Pointin lentotukikohdan kautta. Thaimaan valtauksen toteuduttua 55. divisioona vapautti kaartin divisioonan, joka liittyi 25. armeijan joukkoihin Malesiassa 23. joulukuuta.


title: Burman sotaretki

text: Japanin alkuperäisenä tavoitteena oli Burman pääkaupungin ja merkittävimmän sataman Rangoonin haltuunotto sekä Kran niemimaan lentokenttien hallinta. Tämä sulkisi Kiinan maayhteydet sekä turvaisi Malesiassa ja Alankomaiden Itä-Intiassa olleiden joukkojen selustan. Kenraaliluutnantti Shōjirō Iidan komentama Japanin 15. armeija, johon kuului alun perin ainoastaan kaksi jalkaväkidivisioonaa aloitti Thaimaasta hyökkäyksen Burman eteläiseen provinssiin Tenasserimiin tammikuussa 1942. Burmalaiset nationalistit kenraali Aung Sanin johdolla liittoutuivat japanilaisten kanssa ajaakseen britit maasta.


title: Burman sotaretki

text: Kenraaliluutnantti Iida määräsi 26. tammikuuta 55. divisioonan, joka oli keskitetty Kawkareikin länsipuolelle, valtaamaan Salweenin suulla olevan Moulmeinin ja 33. divisioonan ylittämään rajan sekä etenemään Kawkareikista pohjoiseen valmistautuen etenemään Pa-aniin. Moulmeinin, joka sijaitsee Salween-joen suulla, suojana oli neljän pataljoonan muodostama Burman 2. prikaati. Japanilaiset valtasivat 31. tammikuuta kaupungin murskattuaan alueella olleiden joukkojen vastarinnan ja pakottaen ne vetäytymään. Joukot jatkoivat pohjoiseen kiertäen brittien asemat. Saarroksiin jääneet Intian 17. divisioonan loppuosat pyrkivät vetäytymään Sittang-joen taakse, mutta japanilaiset katkaisivat perääntymistien. Divisioonan tuhouduttua Rangoonin puolustaminen ei ollut mahdollista. Kenraali Archibald Wavell määräsi kuitenkin kaupungin pidettäväksi odottaen Lähi-idästä saapuvia täydennyksiä. Burman armeijan uusi komentaja kenraali Harold Alexander määräsi kaupungin evakuoitavaksi 7. maaliskuuta sataman ja öljyvarastojen tuhoamisen jälkeen. Burmassa olleiden joukkojen jäänteet vetäytyivät pohjoiseen. Japani sai täten Burman hallintaansa.


title: Burman sotaretki

text: Rangoonin puolustuksen romahdettua liittoutuneet, jotka olivat saaneet täydennyksenä Kiinan tasavallan Burman siirtoarmeijan joukkoja, pyrkivät pysäyttämään etenevät japanilaisjoukot Burman pohjoisosissa. Saman aikaisesti japanilaisjoukot olivat saaneet täydennyksinä kaksi divisioonaa, jotka olivat vapautuneet Singaporen kukistuttua. Liittoutuneiden ongelmia lisäsivät burmalaisten brittihallinnon vastaisen liikehdinnän kasvaminen ja paikallishallinnon romahtaminen, mikä aiheutti huoltovaikeuksia. Joukkojen ylläpidon mahdollisuuksien romahdettua liittoutuneiden johdon piti vetää joukot Burmasta.


title: Burman sotaretki

text: Vetäytymistä hankaloittivat nääntyneet pakolaiset, hajallaan olevat joukot ja sairastuneiden sekä haavoittuneiden vaatima kuljetuskapasiteetin tarpeen lisääntyminen ylikuormitetuilla teillä. Joukot saatiin Manipuriin Intiaan lähes kaiken materiaalin menetettyään monsuunikauden alkaessa toukokuussa. Alueen majoituskapasiteetin riittämättömyys pakotti joukot majoittumaan parhaan kykynsä mukaisesti. Kiinan siirtoarmeijan tiedot brittijoukkojen vetäytymisestä alueelta olivat puutteellisten viestiyhteyksien vuoksi olemattomat. Osa kiinalaisjoukoista vetäytyi Intiaan, jossa heidät alistettiin yhdysvaltain maavoimien kenraalin Joseph Stilwellin alaisuuteen. Loput vetäytyivät vuorten poikki Junnaniin.


title: Burman sotaretki

text: Thaimaan liittoutuminen Japanin kanssa vahvistettiin 21. joulukuuta 1941. Kolme Thaimaan jalkaväki ja yksi ratsuväkidivisioona kärkenään panssaroitu tiedustelurykmentti ja ilmavoimien tukemana aloitti etenemisen Burmaan 10. toukokuuta. Thaimaalaiset kohtasivat vetäytyvän Kiinan 93. divisioonan. Joukot miehittivät tavoitteensa Kengtungin 27. toukokuuta ja etenemisen jatkaminen kesä-heinäkuussa pakotti kiinalaiset vetäytymään Junnaniin.


title: Burman sotaretki

text: Väliraja Thaimaan ja Japanin hallinnassa olevien alueiden välillä oli Salween. Kuitenkin Karen heimon alueet kuuluivat Japanin miehittämiin alueisiin.


title: Burman sotaretki

text: Japanilaiset eivät jatkaneet etenemistään monsuunikauden päätyttyä, vaan he perustivat periaatteessa itsenäisen Burmaan Ba Mawin johtaman hallinnon sekä loivat sen tueksi Aung Sunin komentaman Burman kansallisen armeijan. Todellisuudessa sekä hallitus että armeija olivat japanilaisten tiukassa valvonnassa.


title: Burman sotaretki

text: Liittoutuneiden operaatiot alueella vuosina 1942-1943 kuvastivat lähinnä turhautumista sotilaalliseen tilanteeseen. Britannia kykeni ylläpitämään saman aikaisesti vain kolmea sotatoimialuetta ja välitön hyökkäys sekä Lähi-idässä että Kaukoidässä osoittautui resurssien rajallisuuden vuoksi mahdottomaksi. Lähempänä kotimaata oleva Lähi-itä päätettiin käsitellä ensin Yhdysvaltojen kanssa sovitun Saksa ensin politiikan mukaisesti.


title: Burman sotaretki

text: Liittoutuneiden toimintaa alueella haittasi lisäksi Intian itäosien levottomuudet kuten väkivaltaisiksi muuttuneet Lähtekää Intiasta -protestit Bengalissa ja Biharissa, jotka sitoivat alueella olleita brittijoukkoja. Bengalissa oli lisäksi nälänhätä 1943, mikä johti kolmen miljoonan ihmisen kuolemaan. Ongelmista huolimatta liittoutuneet kykenivät aikaan saamaan kaksi operaatiota vuosien 1942-1943 kuivina jaksoina.


title: Burman sotaretki

text: Ensimmäisessä operaatiossa Intian itäisen armeijan piti vallata Mayun niemimaa ja Akyabin saari, joissa oli tärkeät lentotukikohdat. Divisioona eteni Donbaikiin, jossa hyvin linnoitetuissa asemissa olleet japanilaiset pysäyttivät sen etenemisen. Toistuvat hyökkäykset linnoitteita vastaan aiheuttivat runsaasti tappioita saavuttamatta tuloksia ennen japanilaisten reservien saapumista Burman keskiosista halki tiettömän vuoriston ja viidakon. Liittoutuneet olivat pitäneet reservien saapumista mahdottomana ja japanilaiset iskivätkin avoimeen vasempaan sivustaan. Ruhjotut joukot pakotettiin vetäytymään epäjärjestyksessä ja ne hylkäsivät pakoreitin varrelle runsaasti kalustoaan.


title: Burman sotaretki

text: Toisessa prikaatikenraali Orde Wingaten johtamassa operaatiossa Chindit-joukkojen oli tarkoitus läpäistä japanilaisten etulinja, jonka jälkeen joukkojen oli tarkoitus marssia syvälle Burman alueelle katkaisemaan tärkeä pohjois-etelä suuntainen rautatie. Operaatio Longclothissa noin 3000 miestä tunkeutui Burmaan useasta kohdasta rajaa. Joukot tuhosivat yhteyksiä Burman pohjoisosissa ja katkaisivat rautatien pariksi viikoksi, mutta ne kärsivät suuria tappioita. Vaikka saavutetut tulokset olivat kokonaisuuden kannalta kyseenalaisia niiden avulla voitiin parantaa alueella olevien joukkojen moraalia ja taistelutahtoa.


title: Burman sotaretki

text: Joulukuusta 1943 marraskuuhun 1944 alueen strateginen tasapaino muuttui lopullisesti liittoutuneiden eduksi. Liittoutuneiden johdon, koulutuksen ja huollon paraneminen liitettynä suurempaan tulivoimaan ja ilmaherruuden laajenemiseen mahdollisti joukkojen luottamuksen omiin mahdollisuuksiin palaamisen. Arakanin taistelussa Intian XV armeijakunta ensin pysäytti japanilaisten vastaiskun ja sen jälkeen löi japanilaisjoukot. Japanilaisten pyrkimys Intian valtaukseen estettiin ja japanilaisjoukot työnnettiin takaisin Chindwin-joen taakse.


title: Burman sotaretki

text: Liittoutuneet järjestivät alueen johtosuhteita uudelleen luoden elokuussa amiraali lordi Louis Mountbattenin alaisuuteen Kaakkois-Aasian alueen (), joka otti vastuun sotatoimista Kaakkois-Aasian sotatoimista. Kenraaliluutnantti William Slimin johtaman brittiläisen 14. armeijan koulutus, varustus, terveystilanne ja moraali olivat parantuneet samoin kuin yhteydet Koillis-Intiaan. SEAC teki useita kunnianhimoisia suunnitelmia kuten Andamanien maihinnousu ja Arakanin valtaus, mutta ne kaikki peruutettiin syystä tai toisesta. Pääosan tämän vaiheen sotatoimista vei Ledontien valmistus, mikä oli Stilwellin johtaman ja amerikkalaisten varustaman Pohjoisen taistelualueen () vastuulla.


title: Burman sotaretki

text: Lähes saman aikaisesti SEACin muodostamisen kanssa japanilaiset muodostivat kenraaliluutnantti Masakazu Kawaben johtaman Burman sotatoimialueen (), jonka alaisuuteen liitettiin 15. ja vasta muodostettu 28. armeija. Ensin mainitun armeijan komentajaksi määrättiin hyökkäystahtoinen kenraaliluutnantti Renya Mutaguchi. Japanilaiset aloittivat U-Go -suunnitelmansa toteuttamisen, minkä tavoitteena oli Intian valtaaminen Intian kansallisen armeijan tukemana.


title: Burman sotaretki

text: Kiinan 38. divisioona aloitti lokakuussa 1943 etenemisen Ledosta Myitkyinaan ja Mogaungiin. Etenevien joukkojen takana amerikkalaiset pioneerit ja intialaiset työläiset levensivät Ledontietä. Yhdysvaltain Merrill Marauderit kiersivät useaan otteeseen Japanin 18. divisioonan rintaman pyrkiessään saarrostamaan japanilaisten etulinjassa olleita joukkoja. Chinditit aloittivat operaatio Thursdayn, jonka tarkoituksena oli tukea kiinalaisjoukkojen hyökkäystä häiritsemällä japanilaisten yhteyksiä Indawin alueella. Prikaatin vahvuinen osasto ylitti 5. helmikuuta 1944 Patkai vuoriston ja kolme muuta prikaatia lennätettiin kauas japanilaisten linjojen taakse.


title: Burman sotaretki

text: Kiinan armeija aloitti hyökkäyksen huhtikuun lopulla, jolloin 40000 sotilasta ylitti Salween-joen 300 kilometriä leveällä alueella. Pian tämän jälkeen lähes 72000 kiinalaista sotilasta hyökkäsi Japanin 56. divisioonaa vastaan. Hyökkäyksen käynnistyttyä japanilaiset joutuivat taistelemaan Pohjois-Burmassa kahdella rintamalla. Rintama vakiintui toukokuussa Lunglingiin monsuunien alettua ja japanilaisten siirrettyä alueelle täydennyksiä.


title: Burman sotaretki

text: Arakanissa Intian XV armeijakunta uudisti etenemisensä Mayun niemimaalle. Alueen muoto muodosti kolme hyökkäyskiilaa, joissa kussakin oli joko intialainen tai länsiafrikkalainen divisioona. Intian 5. jalkaväkidivisioona valtasi 9. tammikuuta 1944 Maungdawin satamakaupungin. Japanin 55. divisioonan aloittama vastahyökkäys mursi Intian 7. divisioonan puolustuksen tuhoten divisioonan esikunnan. Liittoutuneiden joukot saivat täydennyksiä ilmateitse. Japanilaisten piirittämä XV armeijakunnan huoltotukikohdasta taisteltiin 5.-23. helmikuuta ennen kuin Intian 5. divisioona mursi piiritysrenkaan Ngakyedaukin solassa. Taistelussa kumpikin osapuoli kärsi suurin piirtein saman verran tappioita, mutta japanilaiset eivät kyenneet huoltamaan joukkojaan. Monsuunikausi päätti alueen taistelut.


title: Burman sotaretki

text: Japanin 15. armeijan kolme divisioona täydennettynä prikaatin vahvuisella osastolla sekä Intian kansallisen armeijan rykmentillä aloittivat 8. maaliskuuta 1944 hyökkäyksen, jonka tarkoituksena oli tuhota liittoutuneiden etulinjan muodostaneen IV armeijakunnan etummaiset divisioonat sekä vallata Imphal ja Kohima. Hyökkäystä valmistauduttiin jatkamaan strategisesti merkittävään Dimapuriin, mikä katkaisisi Intiassa olevien joukkojen mahdollisuudet huoltaa kiinalaisia joukkoja Pohjois-Burmassa.


title: Burman sotaretki

text: Intian 17. divisioona joutui Tiddimissä erilleen armeijakunnasta , mutta se kykeni vetäytymään reservien tukemana Imphaliin. Intialaisjoukkojen pysäytettyä japanilaisten hyökkäyksen Arakanissa kyettiin Intian 5. divisioona siirtämään Imphaliin ja Dimapuriin. Huhtikuun alkuun mennessä IV armeijakunta oli keskitetty Imphalin tasangolle ja japanilaisten tehdessä huhtikuussa hyökkäyksiä ne saatiin torjuttua. Toukokuussa liittoutuneet aloittivat vastahyökkäyksen, mutta monsuunisateiden alettua ja huollon ongelmien vuoksi joukkojen eteneminen oli hidasta.


title: Burman sotaretki

text: Kohimaan edennyt Japanin 31. divisioona piiritti alueella olleet liittoutuneiden joukot. Alueella alkoi 15. toukokuuta liittoutuneiden vastahyökkäys, joka löi japanilaisten etulinjan joukot. Japanilaisten kummankin divisioonan eteneminen pysähtyi ja niiden miehistö kärsi monsuunin aiheuttamista sairauksista ja huollon puutteista. Liittoutuneiden joukot vapauttivat 22. kesäkuuta Imphalin saarroksissa olleet joukot. Heinäkuussa japanilaisten jäänteet vetäytyivät alueelta Chindwin-joen taakse.


title: Burman sotaretki

text: Liittoutuneet muodostivat marraskuussa 1944 alueelle liittoutuneiden Kaakkois-Aasian maavoimat () korvaamaan 11. armeijaryhmän. Uuden esikunnan alaisuuteen siirrettiin kaikki sotatoimialueella olleet maavoimien joukot. Japanin alueella olevien joukkojen komentajaksi vaihdettiin Hyotaro Kimura, joka päätti luopua Chindwin-joen linjasta ja veti joukkonsa Irrawaddy-joelle lyhentäen rintamaansa sekä parantaen sen huoltamismahdollisuuksia.


title: Burman sotaretki

text: Arakanin alueella XV armeijakunta aloitti etenemisen kohti Akyabia. Japanilaiset vetäytyivät Akyabin saarelta 31. joulukuuta 1944 ja edennyt XV armeijakunta miehitti sen operaatio Talonissa ilman vastarintaa 3. tammikuuta 1945. Armeijakunta teki 12. tammikuuta maihinnousun Myebonin niemimaalle ja kymmenen päivää myöhemmin Kangawiin katkaisten vetäytyvien japanilaisten pakotien. Alueella käytiin kiivaita taisteluita tammikuun loppuun. Armeijakunta valtasi vielä Ramreen, jonne rakennettiin lentokenttä tukemaan Keski-Burman taisteluita.


title: Burman sotaretki

text: NCAC aloitti uudelleen vuoden 1944 lopulla, vaikka sen vahvuus oli laskenut kiinalaisjoukkojen siirryttyä Kiinan rintamille. Oikealla sivustalla ollut brittiläinen 36. divisioona kohtasi 14. armeijan joukot lähellä Indawia 10. joulukuuta. Yhtymän vasemmalla sivustalla olleet kiinalaisjoukot valtasivat viikkoa myöhemmin Bhamon kaupungin. Yunnanissa olleisiin Chiang Kai Sekin joukkoihin saatiin yhteys 21. tammikuuta 1945, jolloin Ledontie yhteys saatiin avattua. Sotatoimien edettyä tähän pisteeseen tien avaamisella ei ollut enää suunniteltua merkitystä. Chiang pysäytti NCAC:n etenemisen ja yhtymä lakkautettiin 1. huhtikuuta. NCAC:n joukot liittyivät Kiinassa ja Intiassa olleisiin joukkoihin.


title: Burman sotaretki

text: 14. armeijan IV ja XXXIII armeijakunta aloittivat etenemisen Burmaan. Japanilaisten vetäytyminen Irrawaddan taakse aiheutti hyökkäyssuunnitelmiin muutoksen, mutta liittoutuneiden parantunut huoltokyky mahdollisti kuitenkin hyökkäyksen jatkamisen. IV armeijakunta ylitti Irrawaddyn Pakokkun lähistöllä vallaten Meiktilan. Saman aikaisesti XXXIII armeijakunta jatkoi etenemistään Mandalayhin, jossa se joutui kiivaisiin taisteluihin puolustuksessa olleiden japanilaisjoukkojen kanssa. Maaliskuun aikana kumpikin kaupunki vallattiin.


title: Burman sotaretki

text: Liittoutuneiden oli pakko huoltonsa varmistamiseksi vallattava vielä ennen monsuunisateiden alkamista Rangoon ja sen satama. Burman itsenäisyysarmeija vaihtoi puolta, jolloin se muuttui antifasistiseksi kansanvapausarmeijaksi. Japanilaisilla oli tämän jälkeen selustassaan sissijoukkoja häiritsemässä yhteyksiä. 14. armeijan etenemistä oli torjumassa Japanin 28. armeija ja 33. armeijan jäänteet. Saman aikaisesti tapahtunut karenien kansannousu sitoi uudelleen muodostetun Japanin 15. armeijan joukot ja esti niiden pääsyn Toungoohon ennen IV armeijakuntaa. Kohti Rangoonia edenneet joukot törmäsivät Pegun pohjoispuolella japanilaisten asemiin, mikä esti joukkojen etenemisen aina huhtikuun loppuun mahdollistaen Rangoonin evakuoinnin.


title: Burman sotaretki

text: Liittoutuneiden alkuperäisenä Burman valtaamissuunnitelmana oli XV armeijakunnan maihinnousu Rangooniin japanilaisten selustaan jo 14. armeijan etenemisen aikana. Draculaksi nimettyä operaatiota kuitenkin siirrettiin myöhäisemmäksi useaan otteeseen, koska maihinnousuun tarvittava kalusto tarvittiin Euroopassa ja lopulta operaatio peruutettiin korvaamalla se Thaimaan länsirannikolle Phuketiin tehtävällä maihinnousulla.


title: Burman sotaretki

text: Slim pelkäsi Rangooniin linnoittautuneiden japanilaisten puolustautuvan monsuunin alettua viimeiseen mieheen, mistä seuraisi huolto-ongelmia eteneville liittoutuneiden joukoille. Hän pyysi sen vuoksi operaatio Draculan toteuttamista lyhyellä varoitusajalla. Phuketiin matkanneet joukot kohdistettiin operaatio Draculalle ja XV armeijakunta nousi maihin Akyabissa ja Ramreessa. Gurkha laskuvarjopataljoona pudotettiin 1. toukokuuta Elephant Pointiin, jossa se puhdisti Rangoon-joen suulla olleet japanilaisten vastarintapesäkkeet. Intian 26. divisioona nousi maihin seuraavana päivänä ja joukot totesivat japanilaisten joukkojen vetäytyneen. Japanilaisten vetäydyttyä Rangoon oli joutunut ryöstelyn kohteeksi samoin kuin brittien vetäytyessä alueelta 1942. Monsuunikausi alkoi 2. toukokuuta 1945 ja siten liittoutuneet olivat päässeet tavoitteeseen vain muutaman tunnin marginaalilla. Intian 17. ja 26. divisioonien kärkiosastot kohtasivat Hlegussa 6. toukokuuta.


title: Burman sotaretki

text: Rangoonin valtauksen jälkeen XXXIII armeijakunnasta muodostettiin 12. armeija, jonka tehtävänä oli johtaa Burmaan jääviä joukkoja. Arakanista XXXIII armeijakunnan etenemistä viivyttänyt Japanin 28. armeija vetäytyi Pegu Yomasiin Irrawaddyn ja Sittang jokien väliselle viidakon peittämälle vuoristoalueelle. Japanilaisten tarkoituksena oli murtautua saartorenkaan läpi ja liittyä Burmassa olevaan japanilaisiin joukkoihin. Kimura määräsi 33. armeijan tekemään läpimurtautumisen tukemiseksi hyökkäyksen Sittangin yli, vaikka armeijan taistelujoukkojen vahvuus oli vain noin rykmentti. 33. armeija hyökkäsi 3. heinäkuuta ja 10. heinäkuuta kumpikin taisteleva osapuoli vetäytyi.


title: Burman sotaretki

text: Piiritetty 28. armeija ei kyennyt kuitenkaan aloittamaan läpimurtoa ennen kuin 17. heinäkuuta ja siitä tulikin tuhoisa liittoutuneiden tykistön tulittaessa vetäytyviä. Lisäksi satoja miehiä hukkui ylittäessään tilapäisvälinein tulvivaa Sittang-jokea ja burmalaiset sissit tappoivat joen itäpuolella harhailijoita. Läpimurrossa sai surmansa lähes 10000 japanilaista sotilasta eli noin puolet armeijan vahvuudesta ja liittoutuneiden tappioiden jäädessä vähäisiksi.


title: Burman sotaretki

text: Brittiläinen kenraaliluutnantti Miles Dempseyn johtama 14. armeija sekä XV armeijakunta palasivat Intiaan, jossa ne valmistautuivat jatkamaan Kaakkois-Aasian takaisin valtausta. Ennen operaatioiden alkamista armeijaan liitettiin uusi vastaperustettu kenraaliluutnantti Ouvry Lindfield Robertsin komentama Intian XXXIV armeijakunta. Armeijan seuraava operaatio oli maihinnousu Malakan niemimaan länsirannikolle operaatio Zipperissä. Atomipommien pudottaminen Japaniin teki operaatiosta tarpeettoman, mutta siihen varattua kalustoa ja joukkoja käytettiin miehitysjoukkojen alueelle siirtoon.


title: Jelena Porsanger

text: Jelena Porsanger (o.s. Sergejeva; s. 1967) on Venäjältä kotoisin oleva saamelainen kansatieteilijä. Hän on etnisesti puoliksi kolttasaamelainen ja puoliksi venäläinen.


title: Jelena Porsanger

text: Porsanger opiskeli 1990-luvulla Helsingin yliopistossa suomen ja pohjoissaamen kieliä ja uskontotiedettä. Viimeksi mainittua alaa hän opiskeli Helsingissä filosofian lisensiaatiksi saakka.


title: Jelena Porsanger

text: Porsanger meni Norjassa naimisiin ja nykyisin hän toimii Koutokeinossa sijaitsevan Saamelaisen korkeakoulun ("Sámi allaskuvla") järjestyksessä kuudentena rehtorina (2011–2016).


title: Efore

text: Efore on vaativia tehoelektroniikkatuotteita kehittävä ja valmistava kansainvälinen konserni. Yhtiön pääkonttori on Suomessa ja sen myynti-, markkinointi- sekä tuotekehitystoiminnot sijaitsevat Euroopassa ja Kiinassa. Sen lisäksi konsernilla on myynti- ja markkinointiyksikkö Yhdysvalloissa.


title: Quesadilla

text: Quesadilla on juustolla ja muilla suolaisilla täytteillä täytetty puolikuun muotoon taitettu vehnä- tai maissitortilla. Alkuperältään meksikolainen ruoka on saanut nimensä espanjankielen sanasta "queso" (juusto).


title: Quesadilla

text: Quesadilla valmistetaan täyttämällä tortillalettu juustolla; yleisimpiä täytteitä juuston lisäksi ovat erilaiset lihat, pavut sekä avokado ja muut vihannekset. Täytettyä tortillalettua paahdetaan tai paistetaan, kunnes juusto on sulanut. Valmis quesadilla leikataan yleensä siivuiksi ennen tarjoilua.


title: Blake Clark

text: Blake Clark (s. 2. helmikuuta 1946) on yhdysvaltalainen stand up -koomikko ja näyttelijä.


title: Dana Snyder

text: Dana Snyder (s. 14. marraskuuta 1973) on yhdysvaltalainen stand up -koomikko ja näyttelijä, joka on keskittynyt lähinnä äänirooleihin.


title: Birger Åkerman

text: Birger Alarik Åkerman (21. syyskuuta 1870 – 8. toukokuuta 1945) oli suomalainen korkeimman oikeuden sotilasjäsen ja kenraaliluutnantti, joka osallistui aluejärjestelmän luomiseen vapaussodan jälkeen.


title: Birger Åkerman

text: Åkerman syntyi Porvoossa ja hänen vanhempansa olivat kapteeni Henrik Kristian Åkerman ja Johanna Alina (o.s. Othman). Hän avioitui Sally Emilia Björkin kanssa. Perheen poika, reservin luutnantti Carl-Henrik Åkerman (s. 1909), kaatui talvisodassa maaliskuussa 1940 Tervajoella.


title: Birger Åkerman

text: Hän suoritti Haminan kadettikoulun, josta valmistuttuaan hänet määrättiin 19. elokuuta 1893 aliluutnanttina 1. Uudenmaan Suomen tarkk'ampujapataljoonaan, mistä hänet komennettiin 1899-1902 Kadettikouluun komppaniaupseeriksi. Hän yleni alikapteeniksi asti ennen joukko-osaston lakkauttamista 1902, jonka seurauksena hänet asetettiin 3. toukokuuta lakkautuspalkalle. Hän oli yksityisten palveluksessa ennen kuin hänet nimitettiin 2. kesäkuuta 1906 Hangon poliisimestariksi. Hän erosi poliisimestarintehtävästä 1. maaliskuuta 1912, jonka jälkeen hän oli useiden yksityisten yritysten palveluksessa toimien samalla Hangon kaupungin luottamustehtävissä kuten kansakoulun johtokunnan puheenjohtajana ja valtuuston jäsenenä. Ensimmäisen maailmansodan puhjetessa hänet kutsuttiin palvelukseen ja hän osallistui 481. jalkaväkirykmentin komentajana sotatoimiin Riian ja Väinälinnan rintamalla. Sodan aikana hän yleni everstiksi.


title: Birger Åkerman

text: Hän palasi Suomeen Hangon valtauksen jälkeen 3. huhtikuuta 1918, jolloin hänet määrättiin Etappipataljoona 2:n komentajaksi sekä Hangon ja sen ympäristön varuskunnanpäälliköksi. Hänet siirrettiin 1. toukokuuta Tammisaaren rykmentin komentajaksi, kunnes hän perusti saamansa määräyksen mukaisesti 8. kesäkuuta 1918 alkaen 1. divisioonan ja toimien sen komentajana. Hänet ylennettiin 16. toukokuuta 1929 kenraaliluutnantiksi ja hän erosi 31. heinäkuuta puolustusvoimista saavutettuaan eläkeiän.


title: Kotikenttäetu

text: Kotikenttäetu tarkoittaa omalla kotikentällään pelaavan urheilujoukkueen (joskus myös yksilöurheilijan) saamaa etua vierasjoukkueeseen nähden. Sanaa käytetään myös vertauskuvallisesti edulle, joka saavutetaan sen ansiosta että kamppailu käydään itselle tutussa ympäristössä.


title: Kotikenttäetu

text: Kotijoukkueiden voittoprosentit eri lajeissa ja sarjoissa ovat (vuonna 2011 laskettuina): NBA-koripallo: 63 %, jalkapallo: 62 %, NHL-jääkiekko: 59 %, amerikkalainen jalkapallo: 58 %, baseball 54 %.


title: Kotikenttäetu

text: Joissain urheilulajeissa on sääntöjä, jotka suosivat kotijoukkuetta. Esimerkiksi jääkiekossa kotijoukkue saa tehdä kentällistensä vaihdon vierasjoukkueen jälkeen.


title: Kotikenttäetu

text: Joidenkin joukkueiden kotikentän olosuhteet eroavat huomattavasti sellaisista, joihin vierasjoukkueen pelaajat ovat tottuneet. Esimerkiksi Bolivian jalkapallomaajoukkue pelasi aikaisemmin kotiottelunsa La Pazin korkeassa ilmanalassa. Vuonna 2007 FIFA kielsi karsintaottelut La Pazissa liialliseen kotikenttäetuun vedoten.


title: Kotikenttäetu

text: Sports Illustrated kirjoitti vuonna 2011 tutkimuksesta, jonka mukaan kotikenttäetu johtuu etupäässä erotuomarien puolueellisuudesta, eikä esimerkiksi kotiyleisön kannustuksen vaikutuksesta pelaajiin tai kentän ominaisuuksista, kuten yleisesti uskotaan. Tutkimuksen mukaan tuomarit suosivat tuomioissaan kotijoukkuetta kotiyleisön vaikutuksen johdosta. Yleisön kannustuksen suoran vaikutuksen tutkijat kiistivät sen perusteella, että koripallon vapaaheittojen tai jääkiekon rangaistuslaukausten onnistumisissa ei koti- ja vierasjoukkueiden välillä ollut eroja. Vierasjoukkueen matkaväsymys selittää tutkijoiden mukaan viidenneksen kotikenttäedusta.


title: Kotikenttäetu

text: Jalkapallossa kotikenttäetu syntyy tutkimuksen mukaan siitä, että tuomarit antavat kotijoukkueen ollessa niukasti häviöllä lisäaikaa keskimäärin 2 minuuttia enemmän kuin päinvastaisessa tilanteessa. Jääkiekossa kotijoukkueille annetaan viidennes vähemmän jäähyjä kuin vierasjoukkueille.


title: Kotikenttäetu

text: Tilburgin yliopiston Niels van de Ven (2011) esitti tutkimuksessaan, että kotikenttäetu ei edellytä yleisön läsnäoloa. Kotijoukkueen etu säilyy ilman yleisöäkin pelatuissa otteluissa, mutta katoaa paikallisotteluissa silloin kun pelataan kummankin joukkueen kotistadionilla. Van de Venin mukaan kotijoukkueen etulyöntiaseman selittää kentän tuttuus.


title: Shaun Heshka

text: Shaun Heshka (s. 30. heinäkuuta 1985 Melville, SK, Kanada) on kanadalainen jääkiekkopuolustaja, joka edustaa Oulun Kärppiä.


title: Shaun Heshka

text: Heshka pelasi juniorina SJHL:n Melville Millionairesissa ja WHL:n Everett Silvertipsissä. Viimeisenä kautenaan Silvertipsissä hän voitti WHL:n puolustajien syöttöpörssin 49 syötöllään. Kaudeksi 2006–2007 Heshka siirtyi kolmen vuoden tulokassopimuksella NHL-seura Vancouver Canucksiin, mutta joutui pelaamaan sen farmijoukkueessa AHL:n Manitoba Mooseen. Ensimmäisellä kaudellaan hän pelasi lisäksi kolme ottelua ECHL:n Victoria Salmon Kingsissä, mutta seuraavat kaksi kautta kuluivat kokonaisuudessaan Moosessa. Kesäkuussa 2009 Heshka siirtyi Canucksista Phoenix Coyotesin organisaatioon. Kaudella 2009–2010 hän pelasi ensimmäiset kahdeksan NHL-otteluaan Coyotesissa, mutta vietti valtaosan kaudestaan AHL:n San Antonio Rampagessa.


title: Shaun Heshka

text: Kaudeksi 2010–2011 Heshka siirtyi Itävallan pääsarjan EC Red Bull Salzburgiin, jossa voitti kauden päätteeksi Itävallan-mestaruuden. Ennen seuraavaa kautta hän oli try-outilla Los Angeles Kingsissä, muttei saanut sopimusta. Lokakuussa 2011 Heshka siirtyi AHL:n Binghamton Senatorsiin, jossa pelasi vain marraskuulle asti, jolloin vaihtoi loppukaudeksi toiseen AHL-seuraan, Peoria Rivermeniin. Kaudeksi 2012–2013 hän siirtyi SM-liigajoukkue Porin Ässiin, jossa Heshka voitti kauden päätteeksi Suomen mestaruuden. Joukkueessa esitetyt hyvät otteet noteerattiin myös Venäjällä ja poikivat sopimuksen Kazaniin.


title: Shaun Heshka

text: Myöhemmin Heshka siirtyi Kazanista MoDo Hockey:hin ja SHL:aan. Kauden 2015–16 päätteeksi hän sai sopimuksen Oulun Kärppien kanssa tulevaksi kaudeksi 2016–17.